
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ Αρ. Φύλλου 2524 

23 Νοεμβρίου 2015 


ΑΠΟΦΑΣΕΙ Σ 

Αριθμ. 22382 

Έγκριση Ειδικού Κανονισμού Λειτουργίας Μαρίνας 
Αγίου Κοσμά Αττικής. 

Η ΑΝΑΠΛΗΡΩΤΡΙΑ ΥΠΟΥΡΓΟΣ 
ΟΙΚΟΝΟΜΙΑΣ, ΑΝΑΠΤΥΞΗΣ ΚΑΙ ΤΟΥΡΙΣΜΟΥ 

Έχοντας υπόψη: 

1. Τις διατάξεις του Ν. 3270/2004 (Φ.Ε.Κ. 187/Α711.10.2004) 
«Αρμοδιότητες του Υπουργείου Τουριστικής Ανάπτυξης 
και θέματα τουρισμού», 

2. Τις διατάξεις του Π.δ. 112/2014 (Φ.Ε.Κ. 179/Α72014) 
«Οργανισμός Υπουργείου Τουρισμού», 

3. Τις διατάξεις του άρθρου 2 του Π.δ. 70/2015 (Φ.Ε.Κ. 
114/Α"/22- 09-2015) «Μετονομασία και ανασύσταση 
Υπουργείων», 

4. Το Π.δ. 73/2015 (Φ.Ε.Κ. 116/Α723-09-2015) «Διορισμός 
Αντιπροέδρου της Κυβέρνησης, Υπουργών, Αναπληρω¬ 
τών Υπουργών και Υφυπουργών», 

5. Την Υ7/25.09.2015 (Φ.Ε.Κ 2109/Β729.09.2015) «Ανάθεση 
Αρμοδιοτήτων στην Αναπληρώτρια Υπουργό Οικονομίας, 
Ανάπτυξης και Τουρισμού,Έλενα Κουντουρά». 

6. Την αριθμ. 19992/29.9.2015 (Φ.Ε.Κ. 704/Υ.Ο.Δ.Δ./1.10.2015) 
Υ.Α. «Διορισμός Γενικού Γραμματέα Τουριστικής Πολι¬ 
τικής και Ανάπτυξης του Υπουργείου Οικονομίας, Ανά¬ 
πτυξης και Τουρισμού (πρώην Υπουργείο Τουρισμού)», 

7. Τον Ν. 3861/2010 (Φ.Ε.Κ. 112/Α713-7-2010) «Ενίσχυση 
της διαφάνειας με την υποχρεωτική ανάρτηση νόμων 
και πράξεων των κυβερνητικών, διοικητικών και αυτο- 
διοικητικών οργάνων στο διαδίκτυο «Πρόγραμμα διαύ¬ 
γεια» και άλλες διατάξεις», 

8. Τις διατάξεις του Κεφαλαίου Γ άρθρο 31α του 
Ν. 2160/1993 (Φ.Ε.Κ. 118/Α719-7-1993) περί δημιουργίας 
και λειτουργίας τουριστικών λιμένων, όπως έχει τροπο¬ 
ποιηθεί και ισχύει, 

9. Την με αρ. Τ/9803/5-9-2003 (Φ.Ε.Κ. 1323/Β716.9.2003) 
Κοινή Απόφαση των Υπουργών Ανάπτυξης και Εμπορικής 
Ναυτιλίας περί Γενικού Κανονισμού Λειτουργίας Τουρι¬ 
στικών Λιμένων. 

10. Τον Ν. 2730/1999 «Σχεδιασμός, ολοκληρωμένη ανά¬ 
πτυξη και εκτέλεση Ολυμπιακών έργων και άλλες δια¬ 
τάξεις» (Φ.Ε.Κ. 130/Α725-06-1999). 

11. Το Π.δ. «Εγκριση Ειδικού Σχεδίου Ολοκληρωμένης 
Ανάπτυξης (ΕΣΟΑΠ) Ολυμπιακού Κέντρου Ιστιοπλοΐας 
στον Αγ. Κόσμα Αττικής» (Φ.Ε.Κ. 138/Δ/22-02-2002). 


12. Τον Ν. 3342/2005 «Βιώσιμη Ανάπτυξη και κοινωνική 
αξιοποίηση των Ολυμπιακών εγκαταστάσεων, αδειοδό- 
τηση, χρήσεις, λειτουργίες τους-Διάρθρωση, οργάνωση 
και λειτουργία Γ ενικής Γ ραμματείας Ολυμπιακής Αξιο¬ 
ποίησης», με τον οποίο καθορίστηκαν οι επιτρεπόμενες 
μεταολυμπιακές χρήσεις του καθώς και η διαδικασία 
χορήγησης της άδειας λειτουργίας του Ολυμπιακού 
Κέντρου Ιστιοπλοΐας στον Αγ. Κόσμα Αττικής. 

13. Το άρθρο 42 του Ν. 3943/2011 (Φ.Ε.Κ 66/Α731.03.2011) 
με το οποίο συστάθηκε η ανώνυμη εταιρεία με την 
επωνυμία «ΕΛΛΗΝΙΚΟ-ΕΤΑΙΡΕΙΑ ΔΙΑΧΕΙΡΙΣΗΣ ΚΑΙ ΑΞΙΟ¬ 
ΠΟΙΗΣΗΣ ΑΚΙΝΗΤΩΝ ΕΛΛΗΝΙΚΟΥ ΑΕΡΟΔΡΟΜΙΟΥ ΑΝΩ¬ 
ΝΥΜΗ ΕΤΑΙΡΕΙΑ» και το διακριτικό τίτλο «ΕΛΛΗΝΙΚΟ 
ΑΈ» και το άρθρο 7 παρ. Ια του Ν. 4062/2012 (Φ.Ε.Κ 70/ 
Α730.03.2012) δυνάμει του οποίου η παραπάνω εταιρεία 
ανέλαβε τη χρήση, διοίκηση, διαχείριση και εκμετάλ¬ 
λευση των ακινήτων του πρώην Ολυμπιακού Κέντρου 
Ιστιοπλοΐας (Μαρίνας) Αγ. Κοσμά Αττικής, και των επ’ 
αυτού κτιρίων και εγκαταστάσεων με τα παραρτήματα 
και τα συστατικά τους. 

14. Την παρ. 2 του άρθρου της υπ’ αριθμ. 225/7-1-2013 
απόφασης της Διυπουργικής Επιτροπής Αναδιαρθρώ¬ 
σεων και Αποκρατικοποιήσεων (ΦΕΚ Β' 15) με την οποία 
μεταβιβάστηκε και περιήλθε χωρίς αντάλλαγμα από το 
Ελληνικό Δημόσιο στην εταιρεία με την επωνυμία «Τα¬ 
μείο Αξιοποίησης Ιδιωτικής Περιουσίας του Δημοσίου 
ΑΈ.» κατά πλήρη κυριότητα, νομή και κατοχή, ποσοστό 
30% εξ αδιαιρέτου του πρώην Ολυμπιακού Κέντρου 
Ιστιοπλοΐας (μαρίνας) Αγ. Κοσμά Αττικής. 

15. Την με αρ. πρωτ. 138457/8-4-2009 ΚΥΑ Έγκρισης 
Περιβαλλοντικών Όρων για το έργο «Μεταολυμπιακή 
χρήση του Ολυμπιακού Κέντρου Ιστιοπλοΐας Αγ. Κοσμά 
Αττικής». 

16. Την με αριθμ. πρωτ. 697/24-04-2009 Απόφαση των 
Υπουργών Περιβάλλοντος, Χωροταξίας και Δημοσίων 
Έργων και Πολιτισμού (Φ.Ε.Κ 831/Β705-05-2009) περί 
έγκρισης Άδειας Λειτουργίας διακεκριμένων τμημάτων 
της Μαρίνας στο Ολυμπιακό Κέντρο Ιστιοπλοΐας Αγίου 
Κοσμά καθώς και της έγκρισης Ειδικού Κανονισμού Λει¬ 
τουργίας της Τουριστικής Μαρίνας του Αγίου Κοσμά. 

17. Το από 07-04-2015 (αριθμ. πρωτ. Υπ. Τουρισμού 
7031/07-04-2015) αίτημα της ΕΛΛΗΝΙΚΟ ΑΈ. περί έγκρι¬ 
σης Ειδικού Κανονισμού Λειτουργίας της Μαρίνας Αγίου 
Κοσμά. 

18. Το με αριθμ. 3227/Φ.701.31/2/05-09-2014 Πιστοποιητι¬ 
κό Πυροπροστασίας, το οποίο εξεδόθη από τη Διοίκηση 
Π.Υ. Αθηνών - ή Γραφείο Πυρασφάλειας. 

19. Το από 20-06-2014 θεωρημένο από το Κεντρικό 
Λιμεναρχείο Πειραιά επικαιροποιημένο Σχέδιο έκτακτης 
Ανάγκης Αντιμετώπισης θαλάσσιας Ρύπανσης της Μα¬ 
ρίνας Αγίου Κοσμά. 

20. Την με αρ. πρωτ. 8136.1.2/32/2014/14-10-2014 Από¬ 
φαση Υπουργού Ναυτιλίας και Αιγαίου περί έγκρισης 
Σχεδίου Παραλαβής και Διαχείρισης Αποβλήτων των 
πλοίων που καταπλέουν στις λιμενικές εγκαταστάσεις 
της Μαρίνας Αγίου Κοσμά της εταιρείας ΕΛΛΗΝΙΚΟ Α.Ε. 

21. Το από 13-11-2014 πρακτικό της «ΕΛΛΗΝΙΚΟ- 
ΕΤΑΙΡΕΙΑ ΔΙΑΧΕΙΡΙΣΗΣ ΚΑΙ ΑΞΙΟΠΟΙΗΣΗΣ ΑΚΙΝΗΤΩΝ 
ΕΛΛΗΝΙΚΟΥ ΑΕΡΟΔΡΟΜΙΟΥ ΑΝΩΝΥΜΗ ΕΤΑΙΡΕΙΑ», με 
το οποίο εγκρίνονται οι τροποποιήσεις στον Ειδικό Κα¬ 
νονισμό Λειτουργίας του τουριστικού λιμένα (Μαρίνα) 
Αγίου Κοσμά (πρώην Ολυμπιακό Κέντρο Ιστιοπλοΐας 
Αγίου Κοσμά). 

22. Το γεγονός ότι από τις διατάξεις της παρούσας 
δεν προκαλείται δαπάνη σε βάρος του Κρατικού Προϋ¬ 
πολογισμού, αποφασίζουμε: 

Την έγκριση Ειδικού Κανονισμού Λειτουργίας της Μα¬ 
ρίνας Αγίου Κοσμά, ως εξής: 

Αρθρο 1 

Ορια ισχύος κανονισμού λειτουργίας. 

1.1 Ο παρών Κανονισμός διέπει τα αδειοδοτημένα 
βάσει της υπ’ αριθμ. 697/24-04-2009 Κ.ΥΑ (Φ.Ε.Κ 831/ 
Β705.05.2009) τμήματα της χωροθετημένης μαρίνας 
«ΑΓΙΟΥ ΚΟΣΜΑ» με τα επισυναπτόμενα στην παραπάνω 
Κ.Υ.Α διαγράμματα. 

1.2. Οι γεωγραφικές συντεταγμένες της εισόδου της 
μαρίνας όπως έχουν αποτυπωθεί στο χάρτη της Υδρο- 
γραφικής Υπηρεσίας του Π.Ν. είναι: 

Βόρειο Πλάτος 37° 52' - 52,49", 

Ανατολικό Μήκος 23° 43'- 25,50' 

Πλάτος στομίου 40 μέτρα 

Βύθισμα εισόδου 5 μέτρα 

1.3 Στις διατάξεις του παρόντος Κανονισμού υπόκεινται 
όλοι όσοι κάνουν χρήση ή βρίσκονται εντός του θαλάσσι¬ 
ου ή χερσαίου χώρου των εγκαταστάσεων της μαρίνας. 

1.4 Ο παρών Κανονισμός συντάχθηκε με βάση τα προ- 
βλεπόμενα στην κείμενη νομοθεσία. 

1.5 Η θαλάσσια ζώνη της Μαρίνας περιλαμβάνει όλη 
την λιμενολεκάνη, τον δίαυλο εισόδου σε αυτή και 
εκτείνεται εκτός της λιμενολεκάνη ς όπως φαίνεται 
στο επισυναπτόμενο σχέδιο για την εξυπηρέτηση των 
λειτουργικών αναγκών της Μαρίνας. 

1.6 Η χερσαία ζώνη της μαρίνας εκτείνεται περιμετρικά 
από το κρηπίδωμα σε απόσταση 10 μέτρων από αυτό, 
και περιλαμβάνει επιπλέον την έκταση τριγωνικής διά¬ 
ταξης στον δίαυλο εισόδου στην μαρίνα από την πλευρά 
της παράκτιας γραμμής του Αγίου Κοσμά σύμφωνα με 
το επισυναπτόμενο σχέδιο στην υπ’αριθμ. 697/24.04.2009 
Κ.ΥΑ (Φ.Ε.Κ 831/Β705.05.2009). 

1.7. Οποιοσδήποτε κάνει χρήση των εγκαταστάσεων 
εντός του χώρου του τουριστικού λιμένα του Αγίου 
Κοσμά, οφείλει να ακολουθεί τους κανόνες και τους 
όρους οι οποίοι αναφέρονταί: 

α) στον εκάστοτε Γ ενικό Κανονισμό Λειτουργίας Του¬ 
ριστικών Λιμένων. 

β) στον παρόντα Ειδικό Κανονισμό Λειτουργίας. 


γ) στη σχετική σύμβαση ελλιμενισμού η οποία υπο¬ 
γράφεται κατά τον ελλιμενισμό του σκάφους στον του¬ 
ριστικό λιμένα. 

Άρθρο 2 

Οργάνωση Τουριστικού Λιμένα και Οργανόγραμμα 

2.1. Ο φορέας διαχείρισης και εκμετάλλευσης του του¬ 
ριστικού λιμένα (Μαρίνας) Αγίου Κοσμά είναι η ανώνυμη 
εταιρεία με την επωνυμία «ΕΛΛΗΝΙΚΟ ΑΕ» στην οποία 
περιήλθε διά της διάταξης του άρθρου 7 παρ. 1 α του 
Ν. 4062/2012 (ΦΕΚ 70 Α') η χρήση, διοίκηση και διαχείρι¬ 
ση του εν λόγω πρώην Ολυμπιακού Κέντρου Ιστιοπλοΐας 
Αγίου Κοσμά. 

Διαχείριση του Τουριστικού Λιμένα 

2.2. Η Διαχείριση του Τουριστικού Λιμένα Αγίου Κοσμά 
ασκείται από τις ακόλουθες οργανικές μονάδες: 

Α. Διεύθυνση Λειτουργίας (ή Διεύθυνση) 

Β. Τμήμα Εξυπηρέτησης Πελατών και Οικονομικών 
Υπηρεσιών 

Γ. Τμήμα Τεχνικής Υποστήριξης, Συντήρησης και Λι¬ 
μενικών Υπηρεσιών 

2.3. Η Διεύθυνση Λειτουργίας έχει όλες τις αρμοδι¬ 
ότητες διοίκησης, οργάνωσης και εποπτείας του Του¬ 
ριστικού Λιμένα, όπως αυτές καθορίζονται με γενικές 
ή ειδικές αποφάσεις του Διοικητικού Συμβουλίου της 
«ΕΛΛΗΝΙΚΟ Α.Ε.» ή του ειδικά προς τούτου εξουσιο¬ 
δοτημένου προσώπου. Οι αρμοδιότητες των επί μέ¬ 
ρους τμημάτων και οι διαδικασίες λειτουργίας τους 
εποπτεύονται από τους Υπεύθυνους των τμημάτων και 
καθορίζονται από τη Διεύθυνση Λειτουργίας η οποία 
είναι αρμόδια για τυχόν αναθεώρηση των διαδικασιών 
ή των αρμοδιοτήτων με σκοπό τη βελτίωση τους, στο 
πλαίσιο των γενικών ή ειδικών αποφάσεων που λαμβάνει 
ο φορέας διαχείρισης. Οι αρμοδιότητες των προαναφε- 
ρόμενων τμημάτων αναφέρονταί ενδεικτικά ακολούθως. 

2.4. Το Τμήμα Εξυπηρέτησης Πελατών και Οικονομικών 
Υπηρεσιών είναι αρμόδιο ιδίως για: 

α. την υποδοχή, ενημέρωση και επικοινωνία με τους 
πελάτες και επισκέπτες του Τουριστικού Λιμένα. 

β. τον συντονισμό μεταξύ των τμημάτων για τα θέματα 
που απασχολούν τους πελάτες. 

γ. την διατήρηση πλήρους και ενημερωμένου αρχείου 
πελατών. 

δ. την προμήθεια εξοπλισμού και υλικών του Τουρι¬ 
στικού Λιμένα. 

ε. τη διερεύνηση της αγοράς και την υλοποίηση της 
στρατηγικής προώθησης και εμπορικής εκμετάλλευ¬ 
σης (πιαΓ^θΙίπρ) του θαλάσσιου και χερσαίου χώρου του 
Τουριστικού Λιμένα. 

στ. την εισήγηση - υποβολή προτάσεων/παρατηρή¬ 
σεων για τη βελτίωση των διαδικασιών που αφορούν 
υπηρεσίες ασφάλειας, διαχείρισης ποιότητας και προ¬ 
στασίας του περιβάλλοντος τόσο στη θαλάσσια όσο και 
τη χερσαία ζώνη του Τουριστικού Λιμένα σε συνεργασία 
με τα άλλα αρμόδια τμήματα. 

ζ. την εν γένει οικονομική διαχείριση του Τουριστικού 
Λιμένα και τη λογιστική απεικόνιση των πράξεων όπως 
τήρηση βιβλίων και στοιχείων, έκδοση τιμολογίων και 
άλλων παραστατικών, είσπραξη δικαιωμάτων και κα¬ 
ταβολή πληρωμών. 

η. τη διαχείριση των συμβάσεων ελλιμενισμού και μί¬ 
σθωσης χερσαίων χώρων καθώς και τον έλεγχο για την 
τήρηση των όρων αυτών. 

θ. τη σύνταξη και παρακολούθηση του προϋπολο¬ 
γισμού καθώς και των αποτελεσμάτων της Μαρίνας 
σύμφωνα με τη νομοθεσία και τις αποφάσεις του Φορέα 
Διαχείρισης. 

2.5. Το Τμήμα Τεχνικής Υποστήριξης, Συντήρησης και 
Λιμενικών Υπηρεσιών είναι αρμόδιο ιδίως για: 

α. την εφαρμογή του προγράμματος εργασιών προλη¬ 
πτικής τακτικής συντήρησης των πάσης φύσεως εγκα¬ 
ταστάσεων του Τουριστικού Λιμένα, των ηλεκτρομηχα- 
νολογικών (Η/Μ) εγκαταστάσεων και μηχανημάτων, των 
κοινοχρήστων χώρων και των κάθε είδους παροχών και 
συνδέσεων αυτού. 

β. την υλοποίηση επισκευών και αποκατάσταση έκτα¬ 
κτων βλαβών των πάσης φύσεως εγκαταστάσεων του 
Τουριστικού Λιμένα και του εξοπλισμού του, συμπερι¬ 
λαμβανομένων των συστημάτων ασφαλείας. 

γ. τη διατήρηση του απαραίτητου εξοπλισμού ανταλ¬ 
λακτικών και υλικών για τη συντήρηση των εγκατα¬ 
στάσεων. 

δ. την επίβλεψη της συντήρησης του πράσινου και 
της καθαριότητας της χερσαίας και θαλάσσιας ζώνης 
του Τουριστικού Λιμένα. 

ε. την επίβλεψη και το συντονισμό εξωτερικών συνερ¬ 
γείων επισκευών, συντήρησης και καθαριότητας. 

στ. την εισήγηση τεχνοοικονομικών προτάσεων με 
σκοπό τη βελτίωση των υποδομών και την αναβάθμιση 
του εξοπλισμού λειτουργίας. 

ζ. τον έλεγχο ναυσιπλοΐας και ασφάλειας της κίνησης 
εντός του Τουριστικού Λιμένα (σε συνεργασία με τη 
Λιμενική Αρχή). 

η. την παροχή βοήθειας από ξηρά και με σκάφος κατά 
τον είσπλου, έκπλου και παραμονή των ελλιμενιζόμενων 
σκαφών στη θαλάσσια ζώνη του Τουριστικού Λιμένα και 
την εν γένει συνδρομή και εξυπηρέτηση αυτών καθ’ όλη 
τη διάρκεια του ελλιμενισμού τους. 

θ. τη διατήρηση της καθαριότητας στο θαλάσσιο 
χώρο και τη συντήρηση του εξοπλισμού στα κρηπιδώ¬ 
ματα και τις προβλήτες. 

ι. τη συντήρηση και έλεγχο ορθής λειτουργίας των 
πυροσβεστικών μέσων, των εγκαταστάσεων και του 
εξοπλισμού διάσωσης καθώς και των σκαφών, των αγκυ¬ 
ροβολιών και του θαλάσσιου εξοπλισμού του Τουριστι¬ 
κού Λιμένα. 

ε. την καθημερινή ενημέρωση της Διεύθυνσης Λει¬ 
τουργίας για την κατάσταση ελλιμενισμού. 

2.6. Για τη λειτουργία της Μαρίνας προβλέπονται δώ¬ 
δεκα (12) θέσεις, και ειδικότερα μία (1) θέση Υπευθύνου 
Λειτουργίας - Διευθυντή Λειτουργίας, πέντε (5) θέσεις 
στο Τμήμα Εξυπηρέτησης Πελατών και Οικονομικών 
Υπηρεσιών και έξι (6) θέσεις στο Τμήμα Τεχνικής Υπο¬ 
στήριξης, Συντήρησης και Λιμενικών Υπηρεσιών. 

2.7. Το προσωπικό του Τουριστικού Λιμένα του Αγί¬ 
ου Κοσμά είναι κατάλληλο, εξειδικευμένο και επαρκές, 
ώστε να εξασφαλίζεται η ομαλή λειτουργία αυτού και 
η εξυπηρέτηση των χρηστών του λιμένα καθ’ όλο το 
24ωρο. Ο αριθμός των απασχολούμενων δύναται να 
αυξομειούται αναλόγως των εποχιακών ή άλλων ανα¬ 
γκών του Τουριστικού Λιμένα με αποφάσεις του Φορέα 
Διαχείρισης. 

2.8. Ο Φορέας Διαχείρισης του Τουριστικού Λιμένα 
Αγίου Κοσμά, δύναται να αναθέτει σε εξωτερικούς εξει- 
δικευμένους συνεργάτες την εκτέλεση επιμέρους υπη¬ 
ρεσιών και λειτουργιών του Τουριστικού Λιμένα, όπως 


ενδεικτικά τη φύλαξη, καθαρισμό, συντήρηση ηλεκτρο- 
μηχανικών και κτιριακών εγκαταστάσεων, διαφημιστική 
προώθηση κ.λπ. 

2.9. Ο Φορέας Διαχείρισης δύναται να τροποποιεί το 
οργανόγραμμα λειτουργίας του Τουριστικού Λιμένα για 
την καλύτερη δυνατή εξυπηρέτηση των χρηστών. 

Αρθρο 3 

Όροι Ελλιμενισμού - Διαδικασία Προσέγγισης - 
Είσπλους - Παραμονή-Εκπλους 

3.1. Δυνατότητα ελλιμενισμού και χρήσης των εγκατα¬ 
στάσεων του τουριστικού λιμένα (Μαρίνα) έχουν σκάφη 
αναψυχής επαγγελματικά ή ιδιωτικά των οποίων το μή¬ 
κος κυμαίνεται από 6 έως 90 μέτρα. 

3.2. Με την κατανομή των θέσεων ελλιμενισμού, η 
μαρίνα έχει τη δυνατότητα εξυπηρέτησης 337 σκαφών 
συνολικά, όπως φαίνεται στον ακόλουθο πίνακα: 

ΚΑΤΑΝΟΜΗ ΘΕΣΕΩΝ ΕΛΛΙΜΕΝΙΣΜΟΥ 


ΚΑΤΗΓΟΡΙΑ 

ΑΡΙΘΜΟΣ ΘΕΣΕΩΝ 

Από 6,00 έως 14,99 μέτρα 

115 

Από 15,00 έως 19,99 μέτρα 

64 

Από 20,00 έως 24,99 μέτρα 

76 

Από 25,00 έως 29,99 μέτρα 

44 

Από 30,00 έως 39,99 μέτρα 

32 

Από 40,00 έως 90,00 μέτρα 

6 

ΣΥΝΟΛΟ 

337 


Η Διεύθυνση της μαρίνας διατηρεί το δικαίωμα ανα¬ 
προσαρμογής της κατανομής των θέσεων, τόσο ως 
προς το σύνολο όσο και ανά κατηγορία, προκειμένου 
να καλύψει τις εκάστοτε ανάγκες ελλιμενισμού των σκα¬ 
φών. Ο τρόπος διάθεσης θέσεων ελλιμενισμού ανήκει 
αποκλειστικά στον φορέα διαχείρισης της μαρίνας. 

3.3. Πριν την προσέγγιση στη θαλάσσια ζώνη της μα¬ 
ρίνας, τα σκάφη πρέπει να επικοινωνούν με το γραφείο 
της μαρίνας στο νΗΡ, στο κανάλι 9, να αναμένουν άδεια 
εισόδου και να ακολουθούν τις οδηγίες του αρμόδιου 
προσωπικού για την ασφαλή κίνηση του σκάφους στη- 
μαρίνα. 

3.4. Δικαίωμα ελλιμενισμού αποκτάται μόνο μετά από 
σχετικό αίτημα του ιδιοκτήτη, πλοίαρχου ή νόμιμου εκ¬ 
προσώπου του σκάφους και έγγραφη αποδοχή αυτού 
από την μαρίνα. 

3.5. Οι θέσεις πρυμνοδέτησης και παραβολής διατίθε¬ 
νται κατά τη διακριτική ευχέρεια της Διεύθυνσης της 
μαρίνας, ανάλογα με τις διαστάσεις, τύπο, ανάγκες του 
σκάφους και τη χρονική περίοδο ελλιμενισμού. Η Διεύ¬ 
θυνση της Μαρίνας έχει δικαίωμα να αλλάξει τις θέ¬ 
σεις σύμφωνα με τις ανάγκες της. Απαγορεύεται η κατά 
βούληση αγκυροβολιά, πρυμνοδέτηση ή πλαγιοδέτηση 
παντός σκάφους, καθώς και η κατάληψη οποιοσδήποτε 
θέσης εκτός από εκείνη που υποδεικνύει το αρμόδιο 
προσωπικό της μαρίνας, άλλως αυτή θεωρείται αυθαίρε¬ 
τη. Πλαγιοδέτηση σκάφους, πραγματοποιείται μόνο μετά 
από έγκριση της Διεύθυνσης του τουριστικού λιμένα. 

3.6. Η μέγιστη ταχύτητα οποιουδήποτε σκάφους μέσα 
στη θαλάσσια ζώνη της μαρίνας δεν υπερβαίνει τους 
πέντε (5) κόμβους. 

3.7. Οι πλοίαρχοι των εισπλεόντων/πλεόντων στην/από 
την μαρίνα σκαφών οφείλουν να τηρούν πιστά τις δια¬ 
τάξεις του Διεθνούς Κανονισμού Αποφυγής Σύγκρουσης, 

τους ισχύοντες κανόνες για την ασφαλή ναυσιπλοΐα, τις 
διατάξεις του Γενικού Κανονισμού Λειτουργίας Τουρι¬ 
στικών Λιμένων, όπως κάθε φορά ισχύει και αυτές του 
παρόντος Ειδικού Κανονισμού. 

3.8. Απαγορεύεται η κάθετη προς την είσοδο της 
μαρίνας πλεύση σκαφών, η με οποιοδήποτε τρόπο 
παρεμπόδιση των δίαυλων πλεύσης και κυκλοφορίας 
των σκαφών, καθώς και η προσπέραση οποιουδήποτε 
εισερχόμενου ή εξερχόμενου σκάφους. Επίσης δεν επι¬ 
τρέπεται τα σκάφη να αγκυροβολούν ή παραμένουν 
στην είσοδο του λιμένα όσο και σε απόσταση μικρότερη 
από 300 μέτρα περιμετρικά από το ακρότατο όριο προς 
την ανοιχτή θάλασσα των λιμενικών εγκαταστάσεων 
του τουριστικού λιμένα. 

3.9. Η πρόσδεση κάθε σκάφους σε μόνιμη ή προσωρινή 
θέση εντός της μαρίνας (πρυμνοδέτηση ή πλαγιοδέτη- 
ση) σύμφωνα πάντοτε με τις οδηγίες του προσωπικού 
της μαρίνας, όπως επίσης και οι χειρισμοί του εντός 
της μαρίνας ενεργούνται με αποκλειστική ευθύνη του 
πλοιοκτήτη ή κυβερνήτη του σκάφους. Η παρουσία της 
λέμβου υπηρεσίας καθώς και οι υποδείξεις των αρμοδί¬ 
ων οργάνων του τουριστικού λιμένα δεν απαλλάσσουν 
τον κυβερνήτη του σκάφους από την ευθύνη του, τόσο 
για τους χειρισμούς του σκάφους εντός του τουριστικού 
λιμένα, όσο και για την πρόσδεση επί του αγκυροβολιού. 

3.10. Δικαίωμα ελλιμενισμού και χρήσης των εγκατα¬ 
στάσεων του τουριστικού λιμένα έχουν αποκλειστικά 
μόνο σκάφη αναψυχής με μεταφορική ικανότητα μέ¬ 
χρι 49 επιβάτες (πέραν των μελών του πληρώματος), 
ανεξαρτήτως εγγραφής τους σε ελληνικό ή αλλοδαπό 
νηολόγιο ή λεμβολόγιο. 

3.11. Ο Κύριος ή /και Πελάτης - χρήστης δεν απο¬ 
κτά κανένα δικαίωμα κυριότητας, νομής ή κατοχής στη 
συγκεκριμένη θέση ελλιμενισμού του σκάφους, ούτε 
δικαιούται να παραχωρεί έστω και προσωρινά τη χρήση 
της ή να την εκμεταλλεύεται έναντι τρίτων, με ή χωρίς 
αντάλλαγμα. Το δικαίωμα ελλιμενισμού δεν είναι προ¬ 
σωπικό αλλά αφορά αποκλειστικά και μόνο το συγκε¬ 
κριμένο σκάφος για το οποίο ζητείται ο ελλιμενισμός. 
Ο Πελάτης δεν έχει δικαίωμα να ελλιμενίζει στην ίδια 
θέση περισσότερα του ενός σκάφη, των οποίων έχει την 
κυριότητα, νομή, κατοχή ή χρήση καθ’ οιονδήποτε τρόπο. 

3.12. Τα χαρακτηριστικά των σκαφών, τα στοιχεία ιδι¬ 
οκτησίας, η ναυτασφάλιση και κάθε άλλο στοιχείο του 
σκάφους, αποδεικνύονται από τα ισχύοντα πρωτότυπα 
ναυτιλιακά έγγραφα του σκάφους, τα οποία ο Πελάτης 
υποχρεούται να επιδεικνύει τόσο κατά την άφιξη του 
σκάφους στον τουριστικό λιμένα, όσο και σε κάθε ζήτη¬ 
ση από την Διεύθυνση της Μαρίνας. Επίσης ο Πελάτης 
είναι υποχρεωμένος να προσκομίζει στην Διεύθυνση 
της μαρίνας κάθε αναγκαίο νομιμοποιητικό έγγραφο, 
πιστοποιητικό, βεβαίωση και κάθε στοιχείο που θα του 
ζητηθεί για την εξακρίβωση της νομιμοποίησης του. 

3.13. Το δικαίωμα ελλιμενισμού σκάφους στον τουρι¬ 
στικό λιμένα είναι πάντα ορισμένου χρόνου. Αποκτάται 
μόνο μετά από την έγγραφη και ανεπιφύλακτη αποδοχή 
των όρων της σύμβασης - αίτησης ελλιμενισμού και του 
παρόντος Κανονισμού από τον Πελάτη, καθώς και την 
υπογραφή της σχετικής σύμβασης - αίτησης ελλιμενι- 
σμού, η οποία αποτελεί συστατικό τύπο. 

3.14. Ειδικά για τα διερχόμενα σκάφη, στην έννοια των 
οποίων εμπίπτουν εκείνα που ελλιμενίζονται για χρονικό 
διάστημα μικρότερο ή ίσο των ενενήντα συνεχόμενων 


(90) ημερών, η σύμβαση ελλιμενισμού δεν μπορεί να μετα¬ 
τραπεί σε σύμβαση μεγαλύτερης χρονικής διάρκειας. 

3.15. Η ανανέωση της σύμβασης δύναται να είναι μι¬ 
κρότερη ή μεγαλύτερη της αρχικής. Η σιωπηρά ανανέ¬ 
ωση δεν επιτρέπεται και τυχόν παραμονή του σκάφους 
μετά τη λήξη της σύμβασης ελλιμενισμού δεν θεωρείται 
ανανέωση. 

3.16. Αμέσως μετά τον κατάπλου οι πλοιοκτήτες ή 
κυβερνήτες των εισπλεόντων στη μαρίνα σκαφών οφεί¬ 
λουν τα εξής: 

α. Συμπληρώνουν τα έγγραφα που παραδίδονται σ’ 
αυτούς, γνωστοποιούν στη Διεύθυνση της μαρίνας τα 
πλήρη χαρακτηριστικά στοιχεία του σκάφους επιδει¬ 
κνύουν τα εν ισχύ ναυτιλιακά έγγραφα του σκάφους 
(Εγγραφα Εθνικότητας, Πιστοποιητικό Καταμέτρησης 
ΔΕΚΠΑ και Εθνικότητας, Δελτίο Κίνησης), καθώς και 
οποιοδήποτε άλλο έγγραφο ζητηθεί από τη Διεύθυνση 
της μαρίνας και παραδίδουν τα αντίγραφα αυτών στο 
αρμόδιο γραφείο της μαρίνας. 

β. Ενημερώνουν τη Διεύθυνση της μαρίνας για τυχόν 
προβλήματα, βλάβες ή ζημιές που έχει το σκάφος. 

γ. Ενημερώνουν τη διεύθυνση της μαρίνας για τυχόν 
άντληση αποβλήτων. 

3.17. Τα ελλιμενιζόμενα σκάφη πρέπει να είναι εφοδι¬ 
ασμένα με τα απαραίτητα διαπιστωτικά έγγραφα των 
ελληνικών αρχών, εφόσον φέρουν ελληνική σημαία ή 
των αντιστοίχων αρχών του εξωτερικού, εφόσον φέρουν 
ξένη σημαία. 

3.18. Ο ιδιοκτήτης-πλοιοκτήτης, εκπρόσωπος ή κυ¬ 
βερνήτης κάθε σκάφους πρέπει να είναι σε θέση να 
επιδείξει ισχύον ασφαλιστήριο συμβόλαιο με νόμιμη και 
αναγνωρισμένη ασφαλιστική εταιρία για τους ασφαλι¬ 
στικούς κινδύνους που πρέπει να καλύπτονται σύμφωνα 
με την κειμένη νομοθεσία, αλλιώς το σκάφος δε γίνεται 
δεκτό για ελλιμενισμό εντός της μαρίνας. 

3.19. Όλα τα ελλιμενιζόμενα σκάφη πρέπει να βρίσκο¬ 
νται πάντα σε άριστη κατάσταση αξιοπλο'ΐας. Απαγο¬ 
ρεύεται η είσοδος στη θαλάσσια ζώνη της μαρίνας σε 
σκάφη, τα οποία δεν είναι αξιόπλοα και είναι πιθανόν 
να προξενήσουν ζημιά σε άλλα σκάφη ή στις εγκατα¬ 
στάσεις της μαρίνας. Ο ιδιοκτήτης-πλοιοκτήτης, εκ¬ 
πρόσωπος ή κυβερνήτης κάθε σκάφους υποχρεούται 
να προσκομίζει στη Διεύθυνση της Μαρίνας υπεύθυνη 
δήλωση ότι το σκάφος είναι σε άριστη κατάσταση αξι- 
οπλοΐας και ότι δεν υπάρχουν προβλήματα, βλάβες ή 
ζημιές που είναι πιθανόν να προξενήσουν ζημιά σε άλλα 
σκάφη ή στις εγκαταστάσεις της μαρίνας, καθώς επίσης 
και τυχόν έγγραφα που πιστοποιούν την αξιοπλοΐα του 
σκάφους. 

3.20. Σκάφη που δεν διαθέτουν δεξαμενές συγκρά¬ 
τησης λυμάτων ή συστήματα βιολογικού καθαρισμού 
δεν γίνονται δεκτά στον τουριστικό λιμένα. Σε κάθε 
περίπτωση δεν επιτρέπεται η ρίψη στο θαλάσσιο και 
χερσαίο χώρο του τουριστικού λιμένα αντικειμένων και 
υγρών που μπορούν να προκαλέσουν πάσης φύσεως 
ρύπανση. 

3.21. Κατά τη διάρκεια ελλιμενισμού τα σκάφη, πρέπει 
να διατηρούν τα απορρίμματα τους σε ερμητικά κλει¬ 
στά δοχεία ή σάκους από συνθετική ύλη, καλά ασφα¬ 
λισμένους. Η εξαγωγή των απορριμμάτων στο χερσαίο 
χώρο του τουριστικού λιμένα επιτρέπεται μόνο κατά 
τις ώρες που καθορίζονται από τον φορέα διαχείρισης 
του τουριστικού λιμένα. 

3.22. Κατά την διάρκεια παραμονής τους στην μαρίνα, 
όλα τα σκάφη πρέπει να είναι εφοδιασμένα με όλα 
τα απαραίτητα εφόδια και τα μέσα πυρόσβεσης, τους 
απαραίτητους φανούς ασφαλείας που χρησιμοποιούνται 
υποχρεωτικά στα αγκυροβόλια των πλοίων και κάθε 
άλλο προβλεπόμενο από τους οικείους κανονισμούς 
και διατάξεις. 

3.23. Ο ιδιοκτήτης του σκάφους πρέπει να διαθέτει 
τον απαραίτητο εξοπλισμό για ασφαλή αγκυροβόλια 
και πρόσδεση και οφείλει να μεριμνά για την ασφα¬ 
λή πρόσδεση του σκάφους του για την οποία είναι 
αποκλειστικά υπεύθυνος, καθώς και να λαμβάνει κάθε 
πρόσφορο μέσο που υπαγορεύει η ναυτική τέχνη και 
εμπειρία μέσα στα πλαίσια του παρόντος κανονισμού. 

Επίσης ο ιδιοκτήτης ή πλοίαρχος του σκάφους πρέπει 
να χρησιμοποιεί δικά του σχοινιά και αλυσίδες για την 
πρόσδεση του σκάφους από την κεντρική αλυσίδα του 
μόνιμου αγκυροβολιού και τις δέστρες της προβλήτας, 
καθώς επίσης να ελέγχει την κατάσταση του εξοπλι¬ 
σμού πρόσδεσης και να προβαίνει σε αντικατάσταση 
αυτού σε περίπτωση φθοράς. 

3.24. Το προσωπικό της μαρίνας επιθεωρεί τον τρόπο 
πρόσδεσης του σκάφους και δύναται να προβαίνει σε 
υποδείξεις προς τους πλοιοκτήτες - κυβερνήτες για 
την λήψη από αυτούς ασφαλέστερων μέτρων υπα¬ 
γορευμένων από τη ναυτική τέχνη. Σε περίπτωση μη 
συμμόρφωσης των ανωτέρω προς τις υποδείξεις του 
προσωπικού, η Διεύθυνση της μαρίνας έχει το δικαίωμα 
να προβαίνει στις κατάλληλες ενέργειες για τη λήψη 
μέτρων ασφαλείας του σκάφους και να επιβαρύνει τον 
ιδιοκτήτη του με τα τυχόν δημιουργούμενα έξοδα ή 
ακόμη και να καταγγείλει την σύμβαση ελλιμενισμού. 

3.25. Οι διατάξεις που ισχύουν για την κίνηση των 
τουριστικών σκαφών στους ελληνικούς λιμένες (άδεια 
απόπλου, κατάστασης πληρώματος και επιβατών, θε¬ 
ώρηση ναυτιλιακών εγγραφών κ.λπ.) ισχύουν και στην 
μαρινάτου «ΑΓΙΟΥ ΚΟΣΜΑ». 

3.26. Ο ιδιοκτήτης, εκπρόσωπος ή κυβερνήτης κάθε 
σκάφους είναι υπεύθυνος για οποιαδήποτε υλική ή σω¬ 
ματική βλάβη προκληθεί από το σκάφος ή με υπαιτιότη¬ 
τα του σκάφους, συμπεριλαμβανομένης και της αμέλει¬ 
ας, στις εγκαταστάσεις, εξοπλισμό και προσωπικού της 
μαρίνας, καθώς και σε πρόσωπα ή πράγματα τρίτων. 

3.27. Οι χρήστες της μαρίνας οφείλουν να συμμορ¬ 
φώνονται με τις εντολές ή υποδείξεις του προσωπικού 
της μαρίνας που αφορούν στη λειτουργία του και στον 
παρόντα κανονισμό. 

3.28. Ο πλοίαρχος - κυβερνήτης σε περίπτωση απου¬ 
σίας του από το σκάφος αποδέχεται ότι με την προ- 
σόρμιση του σκάφους επιτρέπεται η είσοδος σ’ αυτό 
της Διεύθυνσης της μαρίνας οποτεδήποτε εντός του 
24ωρου σε περίπτωση κινδύνου, έκτακτης ανάγκης ή 
αναγκαστικής μεθόρμισης. 

3.29. Η πόντιση άγκυρας στο θαλάσσιο χώρο της μαρί¬ 
νας επιτρέπεται μόνο σε περίπτωση έκτακτης ανάγκης 
και μετά από έγκριση της Διεύθυνσης της μαρίνας. 

3.30. Η πρόσδεση του σκάφους σε συγκεκριμένη θέση 
του τουριστικού λιμένα δεν δημιουργεί δικαίωμα στο 
σκάφος ή στον πλοιοκτήτη ή νόμιμο εκπρόσωπο αυ¬ 
τού για την διατήρηση του σκάφους στη θέση αυτή. Η 
Διεύθυνση του τουριστικού λιμένα δύναται να αλλάζει 
τις θέσεις αγκυροβολιάς και παραμονής του σκάφους 
σύμφωνα με τις εκάστοτε ανάγκες και στο πλαίσιο της 
εύρυθμης λειτουργίας του τουριστικού λιμένα. 


3.31 Σε περίπτωση που ο φορέας διαχείρισης της 
μαρίνας το κρίνει αναγκαίο, μπορεί να απαιτήσει τη 
μεθορμιση - μεταφορά οποιουδήποτε σκάφους σε άλλο 
σημείο εντός ή εκτός της μαρίνας. Η μεθορμιση ή μετα¬ 
φορά σε χερσαίο χώρο κρίνεται αναγκαία εάν: 

α. Παρακωλύεται από την παραμονή του σκάφους 
στην μαρίνα η λειτουργία και η εκμετάλλευση αυτού. 

β. Πιθανολογείται πρόκληση ζημιάς σε άλλο σκάφος, 
κίνδυνος ναυαγίου 
ή κίνδυνος πρόκλησης ρύπανσης, 
γ. Υπάρχει αυθαίρετη κατάληψη θέσης ελλιμενισμού. 
δ. Έχει καταγγελθεί από τη Διεύθυνση της μαρίνας 
η σύμβαση ελλιμενισμού με υπαιτιότητα του σκάφους. 
Εφόσον συντρέχει μια ή περισσότερες από τις προανα- 
φερόμενες προϋποθέσεις, συντάσσεται πρακτικό από τη 
Διεύθυνση της μαρίνας με το οποίο ορίζεται τριήμερη 
προθεσμία από την κοινοποίηση για την μεθορμιση του 
σκάφους. Με μέριμνα του φορέα διαχείρισης, το πρακτι¬ 
κό κοινοποιείται στον πλοίαρχο ή στον πλοιοκτήτη του 
σκάφους, φυσικό ή Νομικό Πρόσωπο ή στον ορισθέντα 
στην σχετική δήλωση εκπρόσωπο ή αντίκλητο, στην 
δηλωθείσα διεύθυνση κατοικίας των, εφόσον τα στοι¬ 
χεία αυτά έχουν δηλωθεί στο φορέα διαχείρισης της 
μαρίνας. Αν τα παραπάνω στοιχεία δεν είναι γνωστά, 
το πρακτικό επικολλάται σε εμφανές σημείο του σκά¬ 
φους. Το πρακτικό κοινοποιείται και στην οικεία Λιμενική 
Αρχή. Αν η ταχθείσα προθεσμία παρέλθει άπρακτος, ο 
φορέας διαχείρισης της μαρίνας προχωρεί στην ανέλ¬ 
κυση ή μεθορμιση του σκάφους σε συνεννόηση με την 
Λιμενική Αρχή. 

Τα σχετικά έξοδα βαρύνουν αποκλειστικά τον ιδιο¬ 
κτήτη ή τον εκπρόσωπο του σκάφους. Σε περίπτωση 
άρνησης αυτών να καταβάλλουν τα σχετικά ποσά, αυτά 
καταβάλλονται από το φορέα διαχείρισης και αναζη- 
τούνται από τους ανωτέρω οι οποίοι ευθύνονται εις 
ολόκληρον. 

Ο φορέας διαχείρισης δε φέρει ευθύνη για τη φύ¬ 
λαξη του σκάφους που μεταφέρθηκε -μεθορμίστηκε 
αναγκαστικά για τυχόν ζημία που έπαθε αυτό κατά 
τη μεταφορά - μεθορμιση ή τη παραμονή του σε άλλο 
χώρο εντός ή εκτός της μαρίνας. 

3.32. Ο κύριος ή πλοίαρχος ή νόμιμος εκπρόσωπος 
του ελλιμενιζόμενου σκάφους αποδέχονται ότι με την 
προσόρμιση του σκάφους επιτρέπεται η είσοδος σ’ αυτό 
του αρμόδιου προσωπικού του φορέα διαχείρισης του 
τουριστικού λιμένα οποτεδήποτε εντός του 24ωρου, σε 
περίπτωση κινδύνου, έκτακτης ανάγκης ή αναγκαστικής 
μεθόρμισης. 

3.33. Κάθε σύμβαση ελλιμενισμού λύεται αυτόματα 
με την πάροδο του χρόνο για τον οποίο συμφωνήθη- 
κε, εκτός αν προβλέπεται διαφορετικά στη σύμβαση 
ελλιμενισμού. Πριν την πάροδο του συμβατικού χρό¬ 
νου, η σύμβαση λύεται, με καταγγελία εκ μέρους του 
Φορέα Διαχείρισης του τουριστικού λιμένα σε βάρος 
του Πελάτη-χρήστη, σε κάθε περίπτωση παράβασης 
οποιουδήποτε όρου της σύμβασης ελλιμενισμού, ή/και 
του Ειδικού Κανονισμού Λειτουργίας του τουριστικού 
λιμένα του Αγίου Κοσμά, ή/και του Γ ενικού Κανονισμού 
Λειτουργίας Τουριστικών Λιμένων και κοινοποιείται 
κατά περίπτωση προς την οικεία Λιμενική Αρχή για να 
λάβει γνώση και να επιβάλει κυρώσεις που προβλέπο- 
νται από τις κείμενες διατάξεις. 

3.34. Επίσης, η σύμβαση ελλιμενισμού λύεται με κα¬ 
ταγγελία του Πελάτη - χρήστη μόνο εγγράφως και σύμ¬ 
φωνα με τις διατάξεις περί μισθώσεως πράγματος. Η 
καταγγελία αυτή παράγει έννομα αποτελέσματα μόνο 
από τη νόμιμη επίδοση της, προς τον Φορέα Διαχείρισης 
του τουριστικού λιμένα. Στην περίπτωση αυτή ο πελά¬ 
της θα πρέπει να εξοφλήσει όλες τις τυχόν οφειλές του 
προς τον φορέα διαχείρισης του τουριστικού λιμένα. 

3.35. Ο Πελάτης οφείλει να ενημερώσει εγγράφως την 
Διεύθυνση του τουριστικού λιμένα για την πρόθεση του 
να παραμείνει ή όχι το σκάφος στις εγκαταστάσεις του 
τουριστικού λιμένα, τουλάχιστον 30 ήμερες πριν από 
τη λήξη του συμβατικού χρόνου ελλιμενισμού του. Σε 
κάθε περίπτωση η Διεύθυνση του τουριστικού λιμένα 
διατηρεί κάθε δικαίωμα αναφορικά με την αποδοχή ή 
μη της σχετικής αιτήσεως παράτασης. 

Τυχόν παραμονή του σκάφους, μετά τη λήξη της σύμ¬ 
βασης ελλιμενισμού, ακόμα και χωρίς την εναντίωση 
της Διεύθυνσης του τουριστικού λιμένα, κατ’ ουδένα 
τρόπο δύναται να θεμελιώσει παράταση του δικαιώμα¬ 
τος ελλιμενισμού. 

3.36. Τα αρμόδια όργανα της Διεύθυνσης του τουριστι¬ 
κού λιμένα, διατηρούν το δικαίωμα να ικανοποιήσουν ή 
μη το αίτημα κάθε ενδιαφερομένου για τον ελλιμενισμό 
σκάφους στον τουριστικό λιμένα και έχουν το αποκλει¬ 
στικό δικαίωμα να καθορίσουν την κατάλληλη για τις 
διαστάσεις, τον τύπο και τον προορισμό του σκάφους 
θέση πρόσδεσης στον λιμένα. 

3.37. Η υποχρέωση παροχής θέσης ελλιμενισμού συμ¬ 
βαλλόμενου σκάφους εξαντλείται με την παροχή, από 
τη Διεύθυνση του τουριστικού λιμένα, οποιοσδήποτε 
θέσης κατάλληλης για την πρόσδεση/ελλιμενισμό του 
συγκεκριμένου σκάφους εντός του τουριστικού λιμένα. 

3.38. Η κατάληψη από τα σκάφη οποιοσδήποτε θέσης, 
άλλης από αυτήν που έχει υποδειχθεί από τα αρμόδια 
όργανα του τουριστικού λιμένα, θεωρείται αυθαίρετη 
και απαγορεύεται. 

3.39. Στην περίπτωση που δεν υπάρχει στον τουρι¬ 
στικό λιμένα διαθέσιμος χώρος ελλιμενισμού, τα σκάφη 
δύνανται να προσδέσουν στα υποδεικνυόμενα από τα 
αρμόδια όργανα του τουριστικού λιμένα πλωτά αγκυ¬ 
ροβόλια - θέσεις, εφόσον αυτές υπάρχουν ή να μεθορ¬ 
μίσουν εκτός του κυρίως λιμένα. 

3.40. Σε περίπτωση κατά την οποία σκάφος απουσιάζει 
από τη θέση του, η θέση αυτή δύναται να διατίθεται 
για προσωρινό ελλιμενισμό διερχόμενου σκάφους από 
την Διεύθυνση του τουριστικού λιμένα. Τ ο σκάφος αυτό 
υποχρεούται να αποχωρήσει εγκαίρως και σε κάθε περί¬ 
πτωση πριν την επιστροφή του σκάφους που απουσιάζει. 

3.41. Ο Φορέας Διαχείρισης του τουριστικού λιμένα 
διατηρεί κάθε δικαίωμα να αρνηθεί τον ελλιμενισμό, 
καθώς και να διακόψει τον υπάρχοντα ελλιμενισμό σκά¬ 
φους, καταγγέλλοντας τη σύμβαση ελλιμενισμού με 
υπαιτιότητα του κυρίου ή πλοιοκτήτη ή νομίμου εκπρο¬ 
σώπου αυτού, ιδίως δε εφόσον το συγκεκριμένο σκάφος 
δεν διαθέτει σε ισχύ ναυτιλιακά έγγραφα ή βρίσκεται σε 
ακινησία για συνεχόμενο διάστημα πέραν των δώδεκα 
(12) μηνών ή εφόσον πρόκειται για ιστιοφόρο, δεν διαθέ¬ 
τει βοηθητικό κινητήρα πρόωσης, ή είναι ανασφάλιστο, 
ή έχει μεταφορική ικανότητα άνω των σαράντα εννέα 
(49) επιβατών (πέραν των μελών του πληρώματος), ή δεν 
διαθέτει πλήρη και σε ισχύ πιστοποιητικά της σημαίας 
νηολόγησης αυτού, καθώς και σε κάθε άλλη περίπτω¬ 


ση που προβλέπεται στον Γενικό και Ειδικό Κανονισμό 
Λειτουργίας του λιμένα, στην σύμβαση ελλιμενισμού και 
σε κάθε άλλη γενική ή ειδική διάταξη νόμου. 

3.42. Για εξυπηρέτηση της εύρυθμης λειτουργίας του 
τουριστικού λιμένα, οι Πελάτες -χρήστες ή οι πλοιο¬ 
κτήτες, πλοίαρχοι ή νόμιμοι εκπρόσωποι των σκαφών 
οφείλουν να ενημερώνουν εγκαίρως και σε εύλογο χρο¬ 
νικό διάστημα τη Διεύθυνση της Μαρίνας για τον επι¬ 
κείμενο απόπλου του σκάφους τους, γνωστοποιώντας 
ταυτόχρονα και την προβλεπόμενη ημέρα επιστροφής 
τους στον τουριστικό λιμένα και πάντως σε χρονικό 
διάστημα όχι λιγότερο των 48 ωρών προ του κατάπλου 
του σκάφους. Οι τυχόν ημέρες απουσίας σκάφους από 
τον τουριστικό λιμένα συνυπολογίζονται κανονικά στη 
χρέωση του συμβατικού χρόνου ελλιμενισμού αυτού. 

3.43-. Σε περίπτωση οριστικής αναχώρησης σκάφους 
από το λιμένα, οι Πελάτες ή/και οι πλοιοκτήτες, πλοίαρχοι 
ή/και νόμιμοι εκπρόσωποι των σκαφών, υποχρεούνται να 
ενημερώσουν έγκαιρα, τη Διεύθυνση για την ημερομηνία 
αναχώρησης και να δηλώσουν εγγράφως ότι δεν επιθυ¬ 
μούν πλέον να ελλιμενίζονται στον τουριστικό λιμένα. 

Άρθρο 4 

Χρεώσεις ελλιμενισμού 

4.1. Γ ια τις παρεχόμενες ευκολίες και εξυπηρετήσεις 
προς τα ελλιμενιζόμενα σκάφη, η Διεύθυνση της μα¬ 
ρίνας εισπράττει από τους υπόχρεους τις ανάλογες 
χρεώσεις ελλιμενισμού και άλλα δικαιώματα σύμφωνα 
με το εκάστοτε ισχύον τιμολόγιο το οποίο τροποποι¬ 
είται - αναθεωρείται με απόφαση του Δ.Σ. του Φορέα 
Διαχείρισης. 

4.2. Χρεώσεις ελλιμενισμού για ιδιωτικά σκάφη ή 
επαγγελματικά σκάφη είναι αυτές του Τιμοκαταλόγου 
Ελλιμενισμού του τρέχοντος έτους. Οι χρεώσεις ελλι- 
μενισμού υπολογίζονται σύμφωνα με ολικό μήκος του 
σκάφους, στο οποίο συνυπολογίζονται και τυχόν προ¬ 
σθήκες, πλατφόρμες κ.λπ. Ο φορέας διαχείρισης για τον 
τελικό υπολογισμό του μήκους του σκάφους διατηρεί 
το δικαίωμα να προβεί σε επιμέτρηση με δικά του μέσα. 

4.3. Βοηθητικές λέμβοι (πάκτωνες ή αλλά πλωτά μέσα) 
των ελλιμενιζόμενων σκαφών όσων βρίσκονται στη θα¬ 
λάσσια ή χερσαία ζώνη της μαρίνας, επιβαρύνονται με 
τις ανάλογες χρεώσεις. 

4.4. Χρεώσεις για άλλου είδους υπηρεσίες και παρο¬ 
χές είναι αυτές που αναγράφονται στον Τιμοκατάλογο 
Ελλιμενισμού του τρέχοντος έτους. 

4.5. Υπόχρεος για την καταβολή των ανωτέρω χρεώ- 
σεων και δικαιωμάτων είναι ο πλοιοκτήτης ή ο νόμιμος 
εκπρόσωπος ή ο χρήστης του σκάφους, ο οποίος ευ- 
θύνεται εις ολόκληρο με τον πλοιοκτήτη ως πρωτο- 
φειλέτης. 

4.6. Οι χρεώσεις ελλιμενισμού των καταπλεόντων 
σκαφών προκαταβάλλονται με τον κατάπλου του σκά¬ 
φους και πρέπει να καλύπτουν την συμφωνηθείσα με 
τη Διεύθυνση της μαρίνας χρονική περίοδο. Ως πρώτη 
ημέρα για τον υπολογισμό της καταβολής χρεώσεων 
ελλιμενισμού ή εναπόθεσης στη ξηρά λογίζεται το από 
του μεσονυκτίου αρχόμενο 24ωρο, εντός του οποίου 
κατέπλευσε το σκάφος στη μαρίνα. 

Η ανωτέρα διάταξη έχει εφαρμογή στις περιπτώσεις 
που δεν έχει συμφωνηθεί πριν από τον κατάπλου του 
σκάφους ημερομηνία έναρξης καταβολής χρεώσεων 
ελλιμενισμού. 

Σε περίπτωση απόπλου ή εγκατάλειψης για οποιο- 
δήποτε λόγο της θέσης πριν από τον συμφωνηθέντα 
χρόνο, δεν υποχρεούται η μαρίνα στην επιστροφή προ- 
καταβληθέντων χρεώσεων. 

4.7. Ημέρες απουσίας των σκαφών από την μαρίνα 
περιλαμβάνονται στη συμφωνηθείσα χρέωση αυτών για 
τον αντίστοιχο χρόνο παραμονής, προκειμένου τα σκά¬ 
φη να διατηρούν το δικαίωμα ελλιμενισμού στη μαρίνα. 
Η χρέωση των σκαφών αυτών διακόπτεται μόνο στην 
περίπτωση που ειδοποιηθεί εγγράφως η Διεύθυνση της 
μαρίνας από τον ιδιοκτήτη ή τον κυβερνήτη του σκά¬ 
φους ότι δεν επιθυμούν τη διατήρηση του δικαιώματος 
ελλιμενισμού από την ημέρα υποβολής της πιο πάνω 
έγγραφης ειδοποίησης και μετά. 

4.8. Σκάφη που παραμένουν ελλιμενιζόμενα στη μαρίνα 
για χρονικό διάστημα μεγαλύτερο του μηνός, οφείλουν 
να προκαταβάλουν τουλάχιστον κάθε μήνα και εντός 
του πρώτου δνθημερου αυτού, χρεώσεις ελλιμενισμού. 

4.9 Η καθυστέρηση καταβολής χρεώσεων ελλιμενι- 
σμού πέραν των 30 ημερών συνεπάγεται αυτοδικαί¬ 
ως την απώλεια κάθε δικαιώματος ελλιμενισμού του 
σκάφους, παρέχεται δε στη διεύθυνση της μαρίνας 
το δικαίωμα να διακόψει όλες τις τυχόν παρεχόμενες 
εξυπηρετήσεις προς το σκάφος και να απομακρυνθεί 
τούτο από την μαρίνα, χωρίς καμία απολύτως αξίωση 
του ιδιοκτήτη του σκάφους για αποζημίωση. 

4.10. Σκάφη που αποπλέουν έστω και προσωρινά από 
την μαρίνα θα πρέπει να έχουν εξοφλήσει όλες τις 
οφειλές απέναντι στη μαρίνα τουλάχιστον μέχρι την 
ημέρα απόπλου τους, διαφορετικά η μη εξόφληση των 
πάσης φύσεως οφειλών συνεπάγεται αυτοδικαίως την 
απώλεια κάθε δικαιώματος ελλιμενισμού του σκάφους. 

4.11. Η καθυστέρηση εξόφλησης χρεώσεων για ελλι- 
μενισμό ή άλλες υπηρεσίες, συνεπάγεται την επιβολή 
των νόμιμων τόκων υπερημερίας, ανεξάρτητα από άλλες 
κυρώσεις που μπορεί να προβλέπονται ή και νομικές 
ενέργειες σύμφωνα με την κείμενη νομοθεσία. 

4.12. Σκάφη με περισσότερες της μιας γάστρας (ΜΨίΤΙ 
ΗΙΙΙΙ-3) ή άλλου τύπου που αλλάζει τις συμβατικές σχέ¬ 
σεις μήκους - πλάτους, καταβάλουν χρεώσεις ελλιμενι- 
σμού με τον τιμοκατάλογο του τρέχοντος έτους. 

4.13. Τα καταφεύγοντα στην μαρίνα σκάφη λόγω κακο¬ 
καιρίας, απαλλάσσονται της καταβολής των χρεώσεων 
ελλιμενισμού μέχρι της άρσης του απαγορευτικού, σύμ¬ 
φωνα με τις ανακοινώσεις της αρμόδιας Λιμενικής Αρχής. 

4.14. Για την παραμονή οποιουδήποτε σκάφους στη 
μαρίνα απαιτείται άδεια του Τμήματος Διαχείρισης της 
μαρίνας, καθώς και η καταβολή ανάλογης χρέωσης ελ- 
λιμενισμού. 

4.15. Σκάφη που καταπλέουν στην μαρίνα για ολιγόω¬ 
ρη παραμονή, υποχρεούνται στην καταβολή ημερήσιας 
χρέωσης ελλιμενισμού. 

4.16. Για άλλες παρεχόμενες υπηρεσίες (ανελκύσεις/ 
καθελκύσεις, παροχής ύδατος, ρεύματος, τηλεφώνου, 
συλλογής λυμάτων, θέσης στάθμευσης, χρήσης απο¬ 
θηκών κ.λπ.) οι χρήστες υποχρεούνται να καταβάλουν 
τα αναλογούντα δικαιώματα σύμφωνα με το εκάστοτε 
ισχύον Τιμολόγιο. 

Άρθρο 5 

Παρεχόμενες Υπηρεσίες - Εξυπηρετήσεις 

Στην μαρίνα παρέχονται οι παρακάτω υπηρεσίες, 
σύμφωνα με το ωράριο λειτουργίας που ανακοινώνει η 
Διεύθυνση της Μαρίνας: 


• Ελλιμενισμός των σκαφών που καταπλέουν στη μα¬ 
ρίνα, πρυμνοδέτηση ή πλαγιοδέτηση. 

• Νερό, σε κάθε θέση ελλιμενισμού μέσω ειδικού πυ¬ 
λώνα (ρίΙΙδΓ). 

• Ηλεκτρικό ρεύμα (220-380νν) σε κάθε θέση ελλιμε- 
νισμού μέσω ειδικού πυλώνα (ρίΙΙαι·). 

• Δυνατότητα εφοδιασμού με καύσιμα από τις εγκα¬ 
ταστάσεις παροχής καυσίμων της μαρίνας ή και με 
βυτιοφόρο. 

• Τηλέφωνα για το κοινό με διεθνή σύνδεση. 

• Δυνατότητα λήψης και αποστολής ΡΑΧ (από τα γρα¬ 
φεία της μαρίνας). 

• Δυνατότητα ασύρματης πρόσβασης στο διαδίκτυο 
μέσω ασύρματης ηλεκτρονικής επικοινωνίας. 

• Δυνατότητα επικοινωνίας νΗΡ. 

• Δυνατότητα παραλαβής ελαιωδών και βιολογικών 
καταλοίπων από τα σκάφη. 

• Παροχή Πρώτων Βοηθειών (στα γραφεία της μα¬ 
ρίνας). 

• \Λ/0 ανδρών, γυναικών και \Λ/0 για άτομα με ειδικές 
ανάγκες, καθώς και ντους σε 24ωρη βάση. 

• Πλυντήρια (Συνεργαζόμενα με τη Μαρίνα) 

• Δυνατότητα παράδοσης και παραλαβής ταχυδρο¬ 
μείου (από τα γραφεία της Μαρίνας). 

• Δίκτυο πυρόσβεσης με πυροσβεστικές φωλιές σε 
κάθε προβλήτα. 

• Συγκέντρωση και αποκομιδή σκουπιδιών από συ¬ 
γκεκριμένα σημεία περισυλλογής τους, περιμετρικά της 
μαρίνας. 

• Σωστικά μέσα σε συγκεκριμένα σημεία που καλύ¬ 
πτουν την ευρύτερη περιοχή της μαρίνας. 

Η μαρίνα διαθέτει περιορισμένους αποθηκευτικούς 
χώρους, η χρήση των οποίων γίνεται μετά από συνεννό¬ 
ηση με τη Διεύθυνση της μαρίνας. Γίνονται δεκτά προς 
αποθήκευση μόνο αντικείμενα που δεν αλλοιώνονται, 
κατάλληλα συσκευασμένα σε ξύλινα ή άλλη κατάλλη¬ 
λη και ειδική συσκευασία, μη εύφλεκτα και γενικότερα 
υλικά τα οποία δεν είναι επικίνδυνα για την δημόσια 
υγεία και ασφάλεια. 

Εφοδιασμός με καύσιμα οποιουδήποτε σκάφους μπο¬ 
ρεί να γίνει από τις εγκαταστάσεις παροχής καυσίμων 
της Μαρίνας ή και με βυτιοφόρο οχήματα. Εάν ο εφο¬ 
διασμός γίνεται με βυτιοφόρο οχήματα και πάντα σε 
κατάλληλο χώρο που καθορίζεται από τη Διεύθυνση 
της μαρίνας, τότε αυτά θα πρέπει να διαθέτουν τις 
απαραίτητες άδειες και να τηρούν αυστηρά όλες τις 
προδιαγραφές λειτουργίας, ασφαλείας και αποφυγής 
ρύπανσης του θαλάσσιου και χερσαίου χώρου, όπως 
αυτές καθορίζονται από τους αντίστοιχους εθνικούς και 
διεθνείς κανονισμούς και από τη Διεύθυνση της μαρίνας. 

Αρθρο 6 

Τεχνική Υποστήριξη - Εναπόθεση Σκαφών 

6.1. Η μαρίνα διαθέτει περιορισμένο χώρο εναπόθεσης 
μικρών σκαφών στην ξηρά. 

6.2. Δεν επιτρέπεται η ανέλκυση οποιουδήποτε σκά¬ 
φους όπως και ο καθαρισμός των υφάλων του, ή οποια¬ 
δήποτε άλλη εργασία, στους χερσαίους χώρους της 
μαρίνας, καθώς και η χρήση των κεκλιμένων επιπέδων 
(γλίστρες) για ανέλκυση ή καθέλκυση σκαφών χωρίς 
την άδεια της Διεύθυνσης της μαρίνας. 

6.3. Για να πραγματοποιηθεί ανέλκυση ή καθέλκυ¬ 
ση σκάφους απαιτούνται: (α) Η συμπλήρωση σχετικής 

αίτησης από τον πλοιοκτήτη, αντιπρόσωπο ή πλοίαρχο 
του σκάφους και η έγγραφη αποδοχή της Διεύθυνσης 
του τουριστικού λιμένα, (β) η ύπαρξη ασφαλιστηρίου 
συμβολαίου εν ισχύ και (γ) η εξόφληση του αντιτίμου 
της αντίστοιχης ενέργειας. 

6.4 Δεν επιτρέπονται μεγάλης κλίμακας εργασίες συ¬ 
ντήρησης και μετασκευών στα ελλιμενιζόμενα σκάφη. 

6.5. Ο πλοιοκτήτης υποχρεούται στην έκδοση κάθε 
προβλεπόμενης άδειας - έγκρισης, καθώς επίσης και 
στην λήψη κάθε προβλεπόμενου μέτρου για την εκτέ¬ 
λεση οποιαδήποτε εργασίας στο σκάφος του, σύμφωνα 
με τις κείμενες διατάξεις. 

6.6. Για οποιαδήποτε εργασία επισκευής ή συντήρησης 
των σκαφών απαιτείται η προηγούμενη ενημέρωση της 
Διεύθυνσης της μαρίνας και η χορήγηση σχετικής έγ¬ 
γραφης άδειας. Από τη Διεύθυνση της μαρίνας, καθορί¬ 
ζεται το ωράριο εντός του οποίου επιτρέπονται οι εργα¬ 
σίες καθημερινής καθαριότητας και μικροεπισκευών των 
σκαφών, καθώς και η φόρτιση των συσσωρευτών τους. 

6.7. Γ ια οποιαδήποτε εργασία απαιτείται δήλωση του 
ιδιοκτήτη του σκάφους ότι τα άτομα που θα εργασθούν 
στο σκάφος του είναι ασφαλισμένα σε Δημόσιο ασφαλι¬ 
στικό οργανισμό και ότι αναλαμβάνει να αποκαταστήσει 
κάθε ζημία που τυχόν προκληθεί σε πρόσωπα ή πράγ¬ 
ματα από τους ανωτέρω εργαζόμενους. Επιπρόσθετα ο 
ιδιοκτήτης είναι υπεύθυνος για την πλήρη συμμόρφωση 
των ατόμων αυτών με την σχετική νομοθεσία και τους 
κανονισμούς υγιεινής και ασφαλείας. 

Αρθρο 7 

Ευταξία - Υποχρεώσεις Χρηστών - 
Κίνηση Τροχοφόρων 

7.1. Όποιος χρησιμοποιεί τους χώρους (ζώνες) της 
μαρίνας, τις εγκαταστάσεις ή οποιαδήποτε παρεχόμε¬ 
νη ευκολία και υπηρεσία, με τη θέληση του ή κατόπιν 
υπόδειξης της Διεύθυνσης της μαρίνας ή του αρμόδιου 
προσωπικού της, ενεργεί πάντα με την δική του ευθύνη. 

7.2. Οι καθ’ οιονδήποτε τρόπο συναλλασσόμενοι ή 
κυκλοφορούντες στους χώρους (ζώνες) της μαρίνας, 
οφείλουν να συμμορφώνονται προς τις οδηγίες ή εντο¬ 
λές των αρμοδίων οργάνων και του προσωπικού της 
μαρίνας. 

7.3. Δεν επιτρέπεται στους πελάτες της μαρίνας η 
διάθεση των θέσεων ελλιμενισμού του σκάφους τους 
σε τρίτους, έστω και για προσωρινή χρήση, όπως επίσης 
και η μεταξύ τους αντικατάσταση των θέσεων ελλιμε- 
νισμού των σκαφών τους. 

7.4. Οι ιδιοκτήτες των σκαφών οφείλουν να γνωστο¬ 
ποιούν εγγράφως στη Διεύθυνση της μαρίνας, τα πρό¬ 
σωπα που τους εκπροσωπούν κατά την διάρκεια της 
απουσίας τους, υποβάλλοντας ταυτόχρονα και την έγ¬ 
γραφη αποδοχή αυτών, και να ενημερώνουν εγγράφως 
για τυχόν τοποθέτηση φύλακα, ο οποίος δεν αποτελεί 
μέλος του πληρώματος. Σκάφη που δεν φέρουν την 
Ελληνική σημαία μπορούν να διορίσουν αντιπρόσωπο, 
υπεύθυνο για το σκάφος έναντι της μαρίνας, που έχει 
μόνιμη κατοικία στην περιοχή Αθηνών ή Πειραιώς. 

7.5. Σε κάθε περίπτωση αλλαγής πλοιοκτησίας - ιδιο¬ 
κτησίας παντός ελλιμενισμένου στην μαρίνα σκάφους, ο 
πωλητής πρέπει να ενημερώνει εγγράφως τη Διεύθυνση 
της μαρίνας περί της γενόμενης αλλαγής, αναφέρο- 
ντας το όνομα, τη διεύθυνση μόνιμης κατοικίας του 
αγοραστή, όπως και την ημερομηνία μεταβίβασης. Την 


ίδια υποχρέωση έχει ο αγοραστής, ο οποίος σε κάθε 
περίπτωση καθίσταται αλληλεγγύως και εις ολόκληρο 
υπεύθυνος με την πώληση για την εξόφληση των προς 
τη μαρίνα παλαιών υποχρεώσεων του σκάφους. 

7.6. Το δικαίωμα ελλιμενισμού δεν είναι προσωπικό, 
αλλά αφορά συγκεκριμένο σκάφος συγκεκριμένης πλοι¬ 
οκτησίας για το οποίο παρέχεται η άδεια ελλιμενισμού. 
Σε περίπτωση αλλαγής πλοιοκτησίας - ιδιοκτησίας ελ¬ 
λιμενισμένου στην μαρίνα σκάφους, ο νέος ιδιοκτήτης, 
εφόσον επιθυμεί την παραμονή του σκάφους του στην 
μαρίνα πρέπει να ακολουθήσει την σχετική διαδικασία 
έγκρισης ελλιμενισμού από τη Διεύθυνση της μαρίνας. 
Τα ανωτέρω ισχύουν και για τις περιπτώσεις σύστασης 
εταιρείας, ανεξάρτητα αν σε αυτήν συμμετέχει και ο αρ¬ 
χικός ιδιοκτήτης του σκάφους ή η ιδιοκτήτρια εταιρεία 
ή εάν, προκειμένου περί ΑΕ μεταβιβάζεται σε τρίτους 
το σύνολο ή η πλειοψηφία των μετόχων, προκειμένου 
περί ΕΠΕ μεταβιβάζεται σε τρίτους το σύνολο ή η πλει¬ 
οψηφία των μεριδίων συμμετοχής και προκειμένου περί 
προσωπικής εταιρείας μεταβιβάζεται σε τρίτους το σύ¬ 
νολο ή η πλειοψηφία των εταιρικών μεριδίων. Επίσης 
σε περίπτωση αντικατάστασης σκάφους με άλλο της 
αυτής πλοιοκτησίας, εφόσον διατίθεται ανάλογη θέση, 
με αίτηση του ενδιαφερομένου και με την υπογραφή 
νέας σύμβασης ελλιμενισμού συμψηφίζονται τα προ- 
πληρωθέντα δικαιώματα ελλιμενισμού του αντικατα- 
σταθέντος σκάφους. 

7.8. Δεν επιτρέπεται η επιβίβαση - αποβίβαση και 
εν γένει διακίνηση προσώπων και εμπορευμάτων από 
υδροπλάνα, υδροπτέρυγα, εμπορικά πλοία, ή πλοία με 
παρεμφερή εμπορική δραστηριότητα, εντός του χώρου 
του τουριστικού λιμένα. 

7.9. Δεν επιτρέπεται η εγκατάλειψη στους χώρους της 
μαρίνας ειδών εξοπλισμού των σκαφών, όπως τρέϊλερ, 
εργαλείων, βοηθητικών λέμβων, άρμενων, ελαστικών 
σωλήνων, καλωδίων, ιστίων, κ.λπ. Η μαρίνα ουδεμία ευ¬ 
θύνη φέρει για τυχόν απώλεια ή φθορά των ανωτέρω 
ειδών. Ο ιδιοκτήτης επιβαρύνεται με τυχόν έξοδα φύ¬ 
λαξης, ή απομάκρυνσης αυτών. 

7.10. Δεν επιτρέπεται στους χρήστες της μαρίνας η 
εγκατάλειψη εξαρτημάτων ή εξοπλισμού της μαρίνας, 
όπως σχοινιών, αλυσίδων, καλωδίων, συσκευών ή άλλων 
εξαρτημάτων, κατά τη διάρκεια ελλιμενισμού ή κατά 
τον απόπλου των σκαφών τους, καθώς και η πρόκληση 
φθορών στον παραπάνω εξοπλισμό. Οι ως άνω επιβα¬ 
ρύνονται με όλες τις δημιουργούμενες δαπάνες για την 
αντικατάσταση ή επισκευή του εξοπλισμού που προ¬ 
ήλθαν από φθορά ή απώλεια λόγω υπαιτιότητας τους. 

7.11. Σε περίπτωση κατά την οποία σκάφος προξενήσει 
ζημιές στα αγκυροβόλια της θέσης πρόσδεσης στην 
οποία ελλιμενίζεται, στις εγκαταστάσεις της μαρίνας 
ή στα παρακείμενα σκάφη, είναι υποχρεωμένο να απο- 
καταστήσει τις ζημιές ή φθορές. 

7.12. Φορτηγά και επιβατικά αυτοκίνητα και λοιπά τρο¬ 
χοφόρα δεν επιτρέπεται να μένουν στα κρηπιδώματα 
και τους λοιπούς παραλιακούς χώρους πέρα από τον 
απόλυτα απαραίτητο χρόνο για αποβίβαση επιβατών 
ή την φορτοεκφόρτωση αντικειμένων ή αποσκευών. 
Όλα τα οχήματα πρέπει να σταθμεύουν μόνο στα ειδι¬ 
κά σημεία που έχουν ορισθεί αρμοδίως για το σκοπό 
αυτό. Στα οχήματα που δεν συμμορφώνονται προς τα 
σήματα κίνησης και στάθμευσης, τις υποδείξεις της 
Διεύθυνσης της μαρίνας και τις εντολές των Λιμενικών 

οργάνων, επιβάλλονται κυρώσεις από την αρμόδια Λι¬ 
μενική Αρχή σύμφωνα με τις ισχύουσες διατάξεις. Η 
Διεύθυνση της-μαρίνας μπορεί να μην επιτρέπει την 
είσοδο ή στάθμευση στη μαρίνα τροχοφόρου οχήματος, 
αν κρίνει ότι διαταράσσεται η τάξη, η ασφάλεια και η 
ομαλή λειτουργία του. Επίσης η Διεύθυνση της μαρίνας 
μπορεί να μην επιτρέπει την είσοδο οχημάτων, όταν 
είναι πλήρεις οι χώροι στάθμευσης. 

7.13. Δεν επιτρέπεται η παραμονή σκαφών σε χερσαί¬ 
ους χώρους της μαρίνας χωρίς άδεια της Διεύθυνσης 
της μαρίνας. 

7.14. Δεν επιτρέπεται η τοποθέτηση από τους ιδιο¬ 
κτήτες, αντιπροσώπους, πλοιάρχους ή πληρώματα των 
ελλιμενιζόμενων σκαφών ή από οιονδήποτε τρίτο, πάσης 
φύσεως ιδιοκατασκευών σταθερών ή μη, στα κρηπι¬ 
δώματα, στους προβλήτες ή άλλους χώρους για την 
αποθήκευση μικροαντικειμένων, ναυτικών εργαλείων, 
σχοινιών ή αλυσίδων κ.λπ. χωρίς την έγγραφη έγκριση 
της Διεύθυνσης της μαρίνας. 

7.15. Δεν επιτρέπεται η καθ’ οιονδήποτε τρόπο πρόκλη¬ 
ση θορύβων που διαταράσσουν την ησυχία και ομαλή 
λειτουργία της μαρίνας. 

7.16. Δεν επιτρέπεται η τοιχοκόλληση, η επικόλληση 
διαφημιστικών, η ανάρτηση πινακίδων σημειωμάτων ή 
άλλων ειδοποιητηρίων καθώς και τοποθέτηση τεντών ή 
σημαιών στις πάσης φύσεως εγκαταστάσεις της μαρίνας 
χωρίς την έγγραφη άδεια της Διεύθυνσης της μαρίνας. 

7.17. Δεν επιτρέπεται η εγκατάλειψη επί των σκαφών, ή 
στη χερσαία ζώνη της μαρίνας ζώων χωρίς την παρου¬ 
σία των κατόχων ή μελών του πληρώματος. Τα κατοι¬ 
κίδια ζώα πρέπει να βρίσκονται πάντα υπό τον έλεγχο 
των κυριών τους ώστε να μην προκαλούν θορύβους και 
να μην ρυπαίνουν τους χώρους της μαρίνας. Η Διεύ¬ 
θυνση της μαρίνας μπορεί, εφόσον το κρίνει αναγκαίο, 
να ζητεί από τους κυρίους των κατοικίδιων ζώων την 
απομάκρυνση τους, ιδίως μάλιστα όταν αυτή η ανάγκη 
υπαγορεύεται από λόγους υγιεινής και ενόχλησης των 
χρηστών. 

7.18. Δεν επιτρέπεται η λήψη θαλάσσιων λουτρών στους 
χώρους ελλιμενισμού ή αγκυροβολιάς των σκαφών. 

7.19. Δεν επιτρέπεται η χρησιμοποίηση ιστιοσανίδων 
(ννίηάευιΤ) και τζετ σκι (ύΕΤ 3ΚΙ) στη θαλάσσια ζώνη 
της μαρίνας. 

7.20. Δεν επιτρέπεται η αλιεία στη θαλάσσια ζώνη 
της μαρίνας. 

7.21. Δεν επιτρέπονται οι υποβρύχιες δραστηριότητες 
στη θαλάσσια ζώνη της μαρίνας, χωρίς την έγκριση της 
Διεύθυνσης και της Αρμόδιας Λιμενικής Αρχής. 

7.22. Δεν επιτρέπεται η είσοδος και η παραμονή μικρο- 
πωλητών και λοιπών ασκούντων πάσης φύσεως εμπορι¬ 
κή δραστηριότητα, χωρίς τη συναίνεση της Διεύθυνσης 
της μαρίνας. 

7.23. Δεν επιτρέπεται η χρησιμοποίηση του νΗΡ για ιδιω¬ 
τική επικοινωνία, στον δίαυλο επικοινωνίας της μαρίνας. 

7.24. Δεν επιτρέπεται η χρησιμοποίηση βυσμάτων ή 
πρόχειρων συνδεσμολογιών για την λήψη ηλεκτρικού ρεύ¬ 
ματος από τους κλωνίσκους παροχών (ρίΙΙαι-ε). Δεν πρέπει 
να επιχειρείται επέμβαση στους κλωνίσκους παροχών για 
οποιοδήποτε πρόβλημα από άτομα μη εξουσιοδοτημένα. 
Επίσης δεν επιτρέπεται η εναπόθεση αντικειμένων (ρού¬ 
χων, ποδηλάτων κλπ.) επί κλωνίσκων παροχών. 

7.25. Δεν επιτρέπεται η χρησιμοποίηση του Γ303Γ σκά¬ 
φους εντός της μαρίνας. 


7.26. Δεν επιτρέπεται η κυκλοφορία και η παραμονή 
δικύκλων επί των πλωτών προβλητών, πλην των υπη¬ 
ρεσιακών της Μαρίνας. 

7.27. Δεν επιτρέπεται η παρασκευή φαγητών σε εξωτε¬ 
ρικές εστίες φωτιάς (μπάρμπεκιου), είτε επί των σκαφών 
είτε στους χερσαίους χώρους της μαρίνας. 

7.28. Δεν επιτρέπεται η χρήση βεγγαλικών, φωτοβο¬ 
λίδων ή άλλων πυροτεχνημάτων εντός της χερσαίας 
ζώνης της μαρίνας. 

7.29. Οι πεζοί και οι οδηγοί οχημάτων που κινούνται 
εντός των ορίων της μαρίνας οφείλουν να συμμορφώ¬ 
νονται προς τους κανονισμούς της διεύθυνσης και της 
Λιμενικής αρχής για την κυκλοφορία και την κίνηση 
στους δρόμους, πεζοδρόμους, προβλήτες, κ.λπ. Φορτηγά 
και επιβατηγό αυτοκίνητα και λοιπά τροχοφόρα δεν επι¬ 
τρέπεται να σταθμεύουν στα παραλιακά κρηπιδώματα 
και τους παραλιακούς χώρους της μαρίνας, πέρα από 
την ολιγόλεπτη στάση που απαιτείται για την επιβίβαση 
- αποβίβαση επιβατών, φορτοεκφόρτωση αντικειμένων 
και αποσκευών. Απαγορεύεται η διέλευση από τις προ¬ 
βλήτες της μαρίνας παντός είδους τροχοφόρων οχημά¬ 
των συμπεριλαμβανομένων και των δικύκλων, εκτός από 
περιπτώσεις έκτακτης ανάγκης. Η στάθμευση αυτοκι¬ 
νήτων και εν γένει τροχοφόρων οχημάτων επιτρέπεται 
μόνο εντός των χώρων που έχουν ειδικά διαμορφωθεί 
για το σκοπό αυτό. Στους οδηγούς των αυτοκινήτων 
τα οποία σταθμεύουν εκτός του καθορισμένου κατά τα 
ανωτέρω χώρου στάθμευσης αυτοκινήτων ή δεν συμ¬ 
μορφώνονται προς τα σήματα κίνησης και τις εντολές 
του προσωπικού των αρμοδίων οργάνων του φορέα 
διαχείρισης του τουριστικού λιμένα και επιβάλλονται 
οι προβλεπόμενες από τις κείμενες διατάξεις κυρώσεις. 

7.30. Ανεξάρτητα των κυρώσεων, η Διεύθυνση της 
μαρίνας διατηρεί το δικαίωμα μετακίνησης/απομάκρυν¬ 
σης σταθμευμένου οχήματος, εφόσον επηρεάζεται η 
ασφαλής και ομαλή λειτουργία της μαρίνας, χωρίς να 
φέρει ευθύνη για τυχόν ζημία που θα προκληθεί κατά 
τη μεταφορά του. 

7.31. Δεν επιτρέπεται το πλύσιμο τροχοφόρων σε 
χώρους της μαρίνας. Εφόσον υπάρχει συναίνεση της 
Διεύθυνσης της μαρίνας θα πρέπει να χρησιμοποιούνται 
οι καθορισμένοι χώροι. 

7.32. Η Διεύθυνση του τουριστικού λιμένα δύναται να 
μην επιτρέπει την είσοδο ή/και στάθμευση ή/και κυκλο¬ 
φορία εντός του τουριστικού λιμένα, τροχοφόρων (ιδίως 
δε φορτηγών, βυτιοφόρων κ.λπ.), αν κρίνει ότι διατα- 
ράσσεται η τάξη, η ασφάλεια και η ομαλή λειτουργία 
του. Επίσης η Διεύθυνση του τουριστικού λιμένα μπορεί 
να μην επιτρέπει την είσοδο στον τουριστικό λιμένα 
οχημάτων, όταν είναι πλήρεις οι χώροι στάθμευσης. 

7.33. Δεν επιτρέπεται η επέμβαση, επιδιόρθωση ή βελ¬ 
τίωση των εγκαταστάσεων της μαρίνας από άτομα που 
δεν έχουν ορισθεί από τη Διεύθυνση της μαρίνας για 
τη συγκεκριμένη εργασία. 

7.34. Δεν επιτρέπεται η παραμονή σκαφών ή τρέιλερ ή 
άλλων τροχοφόρων σε χερσαίους χώρους του τουριστι¬ 
κού λιμένα χωρίς την άδεια της Διεύθυνσης του λιμένα. 

Αρθρο 8 

Χερσαίες Εγκαταστάσεις 

8.1. Η χερσαία ζώνη της μαρίνας περιλαμβάνει τις κτι- 
ριακές εγκαταστάσεις για την πλήρη εξυπηρέτηση των 
επιβαινόντων στα σκάφη και των επισκεπτών. 

8.2. Στις χερσαίες εγκαταστάσεις δύνανται να ανα¬ 
πτύσσονται διάφορες δραστηριότητες, είτε από τη 
Διεύθυνση της μαρίνας, είτε από τρίτους υπομισθωτές, 
για χρήσεις συμβατές με τη λειτουργία της μαρίνας. 

8.3. Οι υπομισθωτές των χερσαίων χώρων έχουν υπο¬ 
χρέωση να διαθέτουν όλες τις απαιτούμενες άδειες 
για την κατάλληλη λειτουργία και εκμετάλλευση του 
χώρου τους και να συμμορφώνονται απόλυτα με όλες 
τις σχετικές αγορανομικές, αστυνομικές κλπ. διατάξεις 
και ιδιαίτερα με αυτές που προβλέπουν την καθαριότη¬ 
τα του περιβάλλοντος χώρου και εγκαταστάσεων της 
μαρίνας, την ασφάλεια του κοινού και των εργαζομένων, 
την αποφυγή θορύβων κ.λπ. 

8.4. Οι υπομισθωτές των χερσαίων χώρων έχουν 
υποχρέωση να λαμβάνουν την προηγούμενη έγγραφη 
έγκριση της Διεύθυνσης της μαρίνας για ό,τι αφορά στη 
μεταβολή της εξωτερικής εμφάνισης του χώρου τους 
(αλλαγή χρωμάτων, τοποθέτηση πινακίδων, διαφημιστι¬ 
κών σημάτων, σημαιών, τεντών κ.λπ.) 

Άρθρο 9 

Μέτρα ασφαλείας 

9.1. Η μαρίνα διαθέτει όλα τα μέσα και η Διεύθυνση του 
λαμβάνει όλα τα προληπτικά μέτρα φύλαξης και προ¬ 
στασίας των σκαφών και των εγκαταστάσεων αυτού, 
που προβλέπονται στις κείμενες διατάξεις, όπως για 
την πρόληψη, αποτροπή, και αντιμετώπιση πυρκαγιών 
και ατυχημάτων. 

9.2. Η Διεύθυνση της μαρίνας διαθέτει σχέδιο αντιμε¬ 
τώπισης καταστάσεων ανάγκης και εκτάκτων περιστατι¬ 
κών, όπως έκρηξη, πυρκαγιά, ακραία καιρικά φαινόμενα, 
τραυματισμό προσωπικού κ.λπ, στο οποίο περιγράφο- 
νται ο τρόπος αντίδρασης του προσωπικού και τα μέ¬ 
τρα που λαμβάνονται για την πρόληψη, αποτροπή, και 
αντιμετώπιση πυρκαγιών και ατυχημάτων, καθώς και για 
διάσωση ατόμων και υλικών αγαθών που βρίσκονται και 
κινούνται στη χερσαία και θαλάσσια ζώνη της. 

9.3. Για την αντιμετώπιση καταστάσεων ανάγκης και 
προκειμένου να συντονίζει τις ενέργειες που απαιτεί¬ 
ται να εκτελεστούν γρήγορα και ορθά, η μαρίνα έχει 
δημιουργήσει την Ομάδα Αντιμετώπισης Καταστάσεων 
Ανάγκης (ΟΑΚΑ), η οποία ενεργοποιείται αμέσως μόλις 
συμβεί μια κατάσταση ανάγκης, ανεξαρτήτως ημέρας 
και ώρας. 

9.4. Όποιος αντιλαμβάνεται συμβάν, ενέργεια ή κατά¬ 
σταση που είναι ή μπορεί να εξελιχθεί σε κίνδυνο για 
έκρηξη πυρκαγιάς, απειλή για την ασφάλεια ανθρώπων, 
ή αιτία καταστροφής σκάφους ή εξοπλισμού σε οποιο- 
δήποτε χώρο της μαρίνας είναι υποχρεωμένος: 

α. Να ειδοποιήσει άμεσα και με οποιοδήποτε τρόπο 
το Λιμεναρχείο και την Πυροσβεστική Υπηρεσία. 

β. Να ειδοποιήσει αμέσως και να αναφέρει το γεγονός 
στη Διεύθυνση της μαρίνας. 

γ. Να κάνει χρήση των συστημάτων συναγερμού που 
ο ίδιος ή η μαρίνα διαθέτει. 

δ. Να πάρει κάθε δυνατό μέτρο και να κάνει χρήση 
των πυροσβεστικών μέσων της μαρίνας ή οποιουδήποτε 
σκάφους. 

9.5. Σε περίπτωση που το σκάφος βρίσκεται σε επικίν¬ 
δυνη κατάσταση λόγω έκρηξης, φωτιάς, διαρροής κ.λπ. 
και επίκειται άμεσος κίνδυνος για την ασφάλεια των 
προσώπων άλλων σκαφών ή και εγκαταστάσεων της 
μαρίνας εφαρμόζονται οι σχετικές διατάξεις περί λήψης 


εκτάκτων μέτρων και ενημερώνεται άμεσα η Λιμενική 
Αρχή και η Πυροσβεστική Υπηρεσία. 

9.6. Για την αντιμετώπιση καταστάσεων πυρκαγιάς, 
η μαρίνα Αγίου Κοσμά διαθέτει εγκατεστημένο δίκτυο 
πυροπροστασίας κατά μήκος των προβλητών και κρη¬ 
πιδωμάτων. Επιπλέον, υπάρχουν τροχήλατοι πυροσβε¬ 
στήρες χειρός εγκατεστημένοι σε συγκεκριμένες θέσεις 
της μαρίνας, κατάλληλοι για κατάσβεση κάθε είδους 
πυρκαγιάς καθώς επίσης και κατάλληλη σήμανση. Το 
προσωπικό της μαρίνας καλεί σε βοήθεια την πλησιέ- 
στερη Πυροσβεστική Υπηρεσία, κινητοποιεί την Ομάδα 
Αντιμετώπισης Καταστάσεων Ανάγκης (ΟΑΚΑ) της μα¬ 
ρίνας και συνδράμει στο έργο της κατάσβεσης με τα 
διατιθέμενα μέσα της μαρίνας. 

9.7. Η χερσαία ζώνη της τουριστικής μαρίνας επιτη¬ 
ρείται για λόγους ασφαλείας σε 24ωρη βάση. 

9.8. Δεν επιτρέπεται, χωρίς την άδεια του αρμόδιου 
προσωπικού της μαρίνας, η προσέγγιση στους χώρους 
που εκτελούνται κινήσεις ανυψωτικών μηχανημάτων. 

9.9. Η επιτήρηση των χώρων της Μαρίνας διασφαλί¬ 
ζεται από το προσωπικό του λιμένα ή/και από ιδιωτική 
εταιρεία, που πληροί τους όρους της κείμενης νομο¬ 
θεσίας, στην οποία μπορεί να ανατεθεί το έργο αυτό 
από την Διεύθυνση του λιμένα. Η ασφάλεια ολόκληρης 
της χερσαίας έκτασης εξασφαλίζεται με την κατασκευή 
περίφραξης σε όλη την περίμετρο του λιμένα, την δυνα¬ 
τότητα εγκατάστασης ηλεκτρονικού συστήματος επιτή¬ 
ρησης και την εγκατάσταση φυλακίων στις εισόδους για 
τον έλεγχο των εισερχομένων αυτοκινήτων και πεζών. 
Για λόγους αποτελεσματικότερης επιτήρησης, τις βρά- 
δυνες ώρες ή κατά την διάρκεια περιόδων μειωμένης 
κίνησης, η Διεύθυνση του τουριστικού λιμένα μπορεί να 
περιορίζει τον αριθμό των εισερχομένων επισκεπτών 
στον τουριστικό λιμένα. Το σύστημα και οι διαδικασί¬ 
ες ασφάλειας βελτιώνονται και προσαρμόζονται στα 
πλαίσια των γενικότερων απαιτήσεων ασφάλειας των 
τουριστικών λιμένων. 

9.10. Για τον αποτελεσματικότερο έλεγχο της εισό¬ 
δου τροχοφόρων στο χώρο του τουριστικού λιμένα, 
η Διεύθυνση του λιμένα μπορεί να εγκαταστήσει στις 
χερσαίες εισόδους, χειροκίνητο ή ηλεκτρονικό σύστη¬ 
μα ελεγχόμενης διέλευσης με μπάρες, το οποίο είναι 
ενεργοποιημένο καθ’ όλο το 24ωρο. 

Αρθρο 10 

Προστασία περιβάλλοντος - Καθαριότητα - 
Διαχείριση αποβλήτων 

10.1. Η Διεύθυνση της μαρίνας, αλλά και τα ελλιμενι¬ 
ζόμενα σκάφη, όπως επίσης και όσοι χρησιμοποιούν τις 
εγκαταστάσεις της θαλάσσιας και χερσαίας ζώνης της 
μαρίνας οφείλουν να τηρούν τα προβλεπόμενα μέτρα 
προστασίας του περιβάλλοντος. 

10.2. Η μαρίνα διαθέτει σχέδιο αντιμετώπισης θαλάσ¬ 
σιας ρύπανσης για την αντιμετώπιση των επιπτώσεων 
στο θαλάσσιο περιβάλλον σε περίπτωση που για οποιο- 
δήποτε λόγο προκληθεί θαλάσσια ρύπανση. 

10.3. Η μαρίνα διαθέτει τον απαραίτητο εξοπλισμό κα¬ 
ταπολέμησης ρύπανσης της θάλασσας (πλωτό φράγμα, 
απορροφητικά υλικά κ.λπ.) ο οποίος χρησιμοποιείται 
σύμφωνα με το σε ισχύ Σχέδιο Αντιμετώπισης Περι¬ 
στατικών Ρύπανσης της μαρίνας. 

10.4. Η παραλαβή και διαχείριση των πάσης φύσεως 
αποβλήτων γίνεται με βάση το Σχέδιο Παραλαβής και 

Διαχείρισης αποβλήτων. Το άνω σχέδιο αφορά στα οι¬ 
κιακά και μη απορρίμματα, στα βιολογικά και ελαιοειδή 
κατάλοιπα των σκαφών, στα απόβλητα της τουριστικής 
μαρίνας (αντικείμενα από την Θάλασσα, λύματα κ,λπ.) 
και στα ειδικά απόβλητα (μπαταρίες, χημικές συσκευα- 
σίες κ,λπ.), και είναι σύμφωνο με τις απαιτήσεις και τους 
όρους της Εθνικής και Ευρωπαϊκής νομοθεσίας και του 
ΕΣΟΑΠ Αγίου Κοσμά. 

10.5. Η μαρίνα διαθέτει τις απαραίτητες υποδομές για 
την αποδοχή των ελαιοειδών και βιολογικών καταλοί¬ 
πων από τα σκάφη, η χρησιμοποίηση των οποίων γίνεται 
μετά από συνεννόηση με τη Διεύθυνση του λιμένα. Η 
χρέωση για την υπηρεσία αυτή γίνεται ανάλογα με τον 
όγκο των καταλοίπων. 

10.6. Απαγορεύεται η, εντός της θαλάσσιας και χερ¬ 
σαίας ζώνης της μαρίνας, απόρριψη ρευστών ή στερεών 
υλικών τα οποία είναι δυνατό με οποιονδήποτε τρόπο 
να προκαλέσουν ρύπανση όπως π.χ. έρμα, πετρελαιοει¬ 
δή, απορρίμματα, απόβλητα, αποχετεύσεις πλυντηρίων, 
απορρυπαντικά, κ.λπ. 

10.7. Απόθεση απορριμμάτων μπορεί να γίνεται μόνο 
κατά την διάρκεια συγκεκριμένων χρονικών διαστημά¬ 
των, όπως αυτά ορίζονται από τη Διεύθυνση της μαρί¬ 
νας και αναφέρονται στους πίνακες ανακοινώσεων. Τα 
απορρίμματα αποτίθενται συσκευασμένα σε κλειστές 
σακούλες μέσα στους ειδικά τοποθετημένους κάδους. 

10.8. Η Διεύθυνση της μαρίνας μεριμνά για την τακτική 
αποκομιδή των απορριμμάτων, καθώς επίσης και για 
την καθημερινή καθαριότητα των χερσαίων χώρων, των 
λιμενικών εγκαταστάσεων και της θαλάσσιας ζώνης 
της μαρίνας. 

10.9. Η με οποιοδήποτε τρόπο πρόκληση ρύπανσης 
συνεπάγεται την υποχρέωση κάλυψης (αποζημίωσης) 
των εξόδων απορρύπανσης και τυχόν προστίμων από 
αυτόν που προκάλεσε την ρύπανση, σύμφωνα με τις 
ισχύουσες διατάξεις. 

10.10. Τα τέλη των αποβλήτων των σκαφών είναι επιπρό¬ 
σθετα των δικαιωμάτων ελλιμενισμού και καθορίζονται 
στο εκάστοτε εν ισχύ Σχέδιο Αποβλήτων της Μαρίνας. 
Αντίστοιχα, το κόστος αντιμετώπισης θαλάσσιας ρύπαν¬ 
σης θα χρεώνεται κάθε φορά στο «Ρυπαίνοντα» σύμφωνα 
με τον εκάστοτε εν ισχύ τιμοκατάλογο του Υπουργείου 
Οικονομίας, Υποδομών, Ναυτιλίας και Τουρισμού εφόσον 
οι υπηρεσίες αυτές παρέχονται από τη Μαρίνα. 

Αρθρο 11 

Συντήρηση της μαρίνας 

11.1. Η Διεύθυνση της μαρίνας μεριμνά για την τακτική 
και έκτακτη συντήρηση και επισκευή των εγκαταστά¬ 
σεων της μαρίνας. Προς τούτο εφαρμόζει ένα σύστημα 
ελέγχου καλής λειτουργίας και προληπτικής συντήρη¬ 
σης των εγκαταστάσεων και του εξοπλισμού, ώστε η 
μαρίνα να βρίσκεται πάντοτε σε κατάσταση πλήρους 
και άρτιας λειτουργίας. 

11.2. Όλες οι εργασίες συντήρησης και επισκευής εκτε- 
λούνται σύμφωνα με τους κανόνες της επιστήμης και 
της τέχνης, κατά τρόπο που ελαχιστοποιεί την ενό¬ 
χληση των χρηστών της μαρίνας και πάντοτε με την 
καθοδήγηση και την επίβλεψη τεχνικού ασφαλείας. 

11.3. Η Διεύθυνση της μαρίνας μεριμνά για την κατά το 
δυνατόν συντομότερη αποκατάσταση εκτάκτων βλαβών 
ή δυσλειτουργιών των εγκαταστάσεων και του εξοπλι¬ 
σμού της μαρίνας. 


11.4 Με την επιφύλαξη των διατάξεων του άρθρου 
6 της υπ’ αριθμ. Τ/9803/16.9.2003 (ΦΕΚ 1323/Β') κοινής 
υπουργικής απόφασης περί Γενικού Κανονισμού Λει¬ 
τουργίας Τουριστικών Λιμένων, ο Φορέας Διαχείρισης 
του Τουριστικού Λιμένα μεριμνά για την κατά το δυ¬ 
νατόν συντομότερη αποκατάσταση βλαβών ή δυσλει¬ 
τουργιών των εγκαταστάσεων και του εξοπλισμού του 
λιμένα. 

11.5 Ο Φορέας Διαχείρισης ουδεμία υποχρέωση έχει 
για την επισκευή ή/και συντήρηση των ελλιμενιζομένων 
σκαφών, για την οποία αποκλειστικά υπεύθυνοι είναι οι 
ιδιοκτήτες, κάτοχοι ή/και εκπρόσωποι αυτών, σύμφωνα 
με τους όρους του παρόντος και τις αντίστοιχες συμ¬ 
βάσεις ελλιμενισμού. 

11.6 Επίσης, για την επισκευή ή/και συντήρηση των μι¬ 
σθωμένων χώρων του Τουριστικού Λιμένα, αποκλειστικά 
υπεύθυνοι είναι οι Μισθωτές ή/και Υπομισθωτές των 
χώρων, σύμφωνα με τους όρους του παρόντος και τις 
αντίστοιχες συμβάσεις μίσθωσης που έχουν καταρτίσει 
με τον Φορέα Διαχείρισης. 

Αρθρο 12 

Συμπληρωματικές Διατάξεις 

12.1. Οι χρησιμοποιούντες τους χώρους της μαρίνας, 
θαλάσσιους ή χερσαίους, υπόκεινται στους ελέγχους 
που προβλέπονται από την κείμενη νομοθεσία για τις 
ζώνες λιμένων (λιμενικούς, τελωνειακούς, προστασίας 
περιβάλλοντος κ.λπ.). Οι Γενικοί και Ειδικοί Κανονισμοί 
Λιμένα ευθύνης Υπουργείου Οικονομίας, Ανάπτυξης 
και Τουρισμού που αναφέρονται σε θέματα που δεν 
ρυθμίζονται με τον παρόντα Κανονισμό, καθώς και η 
τελωνειακή νομοθεσία ισχύουν και εφαρμόζονται εν 
προκειμένω. 

12.2. Η μαρίνα έχει ασφαλιστεί για τους κάτωθι κιν¬ 
δύνους: Γενική Αστική Ευθύνη από την λειτουργία της 
τουριστικής μαρίνας, Πυράς και Συμπληρωματικών Κιν¬ 
δύνων για τις εγκαταστάσεις. 

12.3. Η μαρίνα δεν φέρει καμία ευθύνη για αποζημίωση 
από οποιαδήποτε ζημία που μπορεί να προξενηθεί στα 
ελλιμενισμένα ή ευρισκόμενα στην ξηρά σκάφη λόγω 
ανώτερης βίας. Επίσης η μαρίνα δεν φέρει καμία ευθύνη 
για οποιαδήποτε απώλεια, κλοπή, βλάβη, μερική ή ολική 
καταστροφή, οιουδήποτε ελλιμενιζόμενου σκάφους ή 
αντικειμένου, καθώς και για τυχόν τραυματισμό μέλους 
του πληρώματος ή των επιβαινόντων, που δεν οφείλεται 
σε αποκλειστική υπαιτιότητα του. 

12.4. Σε περίπτωση διάπραξης αδικήματος ή εάν συμβεί 
ατύχημα, πυρκαγιά, ρύπανση, σύγκρουση, πρόσκρουση, 
με ή χωρίς υλικές ζημιές ή σωματικές βλάβες, εντός της 
θαλάσσιας ή χερσαίας ζώνης της μαρίνας, έχουν πλή¬ 
ρη εφαρμογή οι διατάξεις της ισχύουσας νομοθεσίας. 
Εκτός των προβλεπόμενων από τις κείμενες διατάξεις 
κυρώσεων, η μαρίνα διατηρεί αξίωση αποζημίωσης για 
κάθε θετική ή αποθετική ζημία, που τυχόν υπέστη και 
έχει προκληθεί από τις προαναφερθείσες πράξεις. 

12.5. Εφόσον ζητηθεί από τον Πελάτη - Χρήστη, με μέ¬ 
ριμνα του φορέα διαχείρισης της μαρίνας Αγίου Κοσμά 
επιδίδεται στον πλοιοκτήτη ή εκπρόσωπο ή κυβερνήτη 
ή χρήστη του σκάφους, του οποίου εγκρίνεται ο ελλι- 
μενισμός στην εν λόγω μαρίνα, αντίγραφο του παρό¬ 
ντος Κανονισμού. Σε περίπτωση που το πρόσωπο της 
επίδοσης είναι αλλοδαπός, ο ως άνω κανονισμός επι¬ 
δίδεται μεταφρασμένος στην Αγγλική. Ο ελλιμενισμός, 

η μίσθωση χώρων ξηράς και η χρήση των υπηρεσιών 
της μαρίνας από τα σκάφη, τα πληρώματα αυτών ή και 
τρίτους προϋποθέτει την πλήρη γνώση και ανεπιφύλα¬ 
κτη αποδοχή όλων των όρων του παρόντος Κανονισμού. 

Άρθρο 13 

Παράβαση Όρων - Κυρώσεις 

13.1. Τα ελλιμενιζόμενα σκάφη οφείλουν να εξοφλούν 
τα δικαιώματα ελλιμενισμού καθώς και τα δικαιώματα 
των λοιπών παρεχομένων υπηρεσιών και εξυπηρετή¬ 
σεων εμπρόθεσμα και σύμφωνα με όσα προβλέπονται 
στον Ειδικό Κανονισμό Λειτουργίας, στην σύμβαση ελλι- 
μενισμού, άλλως επιβαρύνονται τόσο με τους νόμιμους 
τόκους υπερημερίας και επιβάλλονται οι τυχόν κυρώ¬ 
σεις που μπορεί να προβλέπονται από την εκάστοτε 
ισχύουσα νομοθεσία. 

13.2. Για κάθε ημέρα αυθαίρετης παραμονής του σκά¬ 
φους στο χώρο του τουριστικού λιμένα, ιδίως δε πέραν 
της ημερομηνίας λήξης της σύμβασης ελλιμενισμού χω¬ 
ρίς να υπάρχει ανανέωση αυτής, ο ιδιοκτήτης/κυβερ- 
νήτης του σκάφους οφείλει αποζημίωση στον φορέα 
διαχείρισης του τουριστικού λιμένα, η οποία ορίζεται 


ίση με το τριπλάσιο της αξίας του εκάστοτε ισχύοντος 
ημερήσιου τιμολογίου. 

13.3. Στην περίπτωση κατά την οποία κάποιος όρος ή 
διάταξη που περιλαμβάνεται στον παρόντα Ειδικό Κανο¬ 
νισμό κριθεί στο μέλλον άκυρη ή ανίσχυρη, η ακυρότητα 
αυτή δεν επιδρά στους λοιπούς όρους και διατάξεις, οι 
οποίες παραμένουν ισχυρές και δεσμευτικές για τους 
πελάτες - χρήστες του τουριστικού λιμένα. 

13.4. Οφειλόμενα χρηματικά ποσά προς τον φορέα δια¬ 
χείρισης του τουριστικού λιμένα, όπως το ποσό για τον 
ελλιμενισμό του σκάφους και όποια άλλα δικαιώματα, 
από την ημερομηνία λήξης των συμβάσεων ελλιμενισμού 
μέχρι την ημερομηνία απομάκρυνσης ή πώλησης του 
σκάφους, υπολογίζονται με βάση τα ισχύοντα τιμολόγια 
του τουριστικού λιμένα κατά την συγκεκριμένη χρονική 
περίοδο. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 30 Οκτωβρίου 2015 

Η ΑΝΑΠΛΗΡΩΤΡΙΑ ΥΠΟΥΡΓΟΣ 

ΕΛΕΝΑ ΚΟΥΝΤΟΥΡΑ 

